15
1 K'adíí shik'ííyú, yati' baa gozhóni nohwich'į' baa nagosisṉi' n'íí nohwił ch'í'ṉah ánánáshdle'; áí nágodoh'ąą n'íí, áí bee ndaasozįį;
2 Da'áí bee hasdánohwidi'ṉiił, baa nohwił nagosisṉi' n'íí bínádaałṉiihgo daahonohtą'yúgo; doo ágádaanoht'ee dayúgo doo da'aṉiigo da'osohdląąd da.
3 Yati' shaa hi'né'íí itisgo at'éhi nohwaa daasiné' ni', gánohwiłdéṉiidgo, Christ nohwinchǫ'híí bighą daztsąą, Bik'ehgo'ihi'ṉań biyati' bek'e'eshchiiníí k'ehgo;
4 Áídí' łehiiltįį, taagi hileehíí bijįį naadiidzaa, Bik'ehgo'ihi'ṉań biyati' bek'e'eshchiiníí k'ehgo.
5 Áídí' Céphas bo'įį lę́k'e, áídí' binal'a'á nakits'ádahíí ałdó' daabo'įį lę́k'e:
6 Áí bikédí'go nohwik'isyú, ínashood daanlínihíí, ashdla' gonenadín bitisyú dała' daabo'įį lę́k'e; áí dásdozhą́ dawa díí jįį t'ah daahiṉaa, áídá' ła' da'iłhaazh.
7 Áí bikédí'go James bo'įį lę́k'e; áídí' nadaal'a'á dawa ałdó'.
8 Da'iké'yú shíí ałdó' hiłtsąą ni', doo gonshłeeh dagee gosilį́į́híí k'ehgo.
9 Nadaal'a'á dawago shíí doo bił ótag dahíí nshłįį, nal'a'híí k'ehgo doo shido'jíí bik'eh da, Bik'ehgo'ihi'ṉań daayokąąhgo ha'ánáłséhíí góyéégo bich'į' nagosh'áá lę́k'ehíí bighą.
10 Bik'ehgo'ihi'ṉań biłgoch'oba'íí bee ánsht'eehíí k'ehgo ánsht'ee: biłgoch'oba'íí bee shaa godet'aaníí doo daazhógo shainé' da; áídá' da'des'a'íí dawa bitisgo nyeego nasízíid: áídá' doo shíí ásht'į́į́ da, Bik'ehgo'ihi'ṉań biłgoch'oba'íí shił nliiníí át'į́į́.
11 Ágát'éé ndi shíí dagohíí ła' da'des'a'íí nohwich'į' yádaałti' ndi, díí k'ehgo yádaahiilti'go da'osohdląąd.
12 Christ daztsąądí' naadiidzaago baa na'goṉi'dá', hagot'éégo nohwitahyú ła', nanezna'íí doo naadikáh da, daadohṉii?
13 Nanezna'íí doo naadikáh dayúgo Christ doo naadiidzaa da:
14 Ła'íí Christ doo naadiidzaa dayúgo, nohwił nadaagohiilṉi'íí doo ílį́į́ da silįį, ła'íí nohwi'odlą'íí ałdó' doo nt'é da silįį.
15 Nanezna'íí doo naadikáh dayúgo Bik'ehgo'ihi'ṉań doo Christ naadiidzaago áyíílaa da, áík'ehgo Bik'ehgo'ihi'ṉań baa łéda'ilchoogo nohwígózį, Bik'ehgo'ihi'ṉań Christ naadiidzaago áyíílaa, daan'ṉiihíí bighą.
16 Nanezna'íí doo naadikáh da lę́k'eyúgo, Christ ałdó' doo naadiidzaa da:
17 Ła'íí Christ doo naadiidzaa dayúgo, nohwi'odlą' doo ílį́į́ da; áík'ehgo nohwinchǫ'íí t'ah biyi' nahkai.
18 Áík'ehgo Christ bił dała'á daanlįįgo da'iłhaazhíí ałdó' ch'a'ondéeh.
19 Dadíí ni'gosdzáń biká'gee daahin'ṉaago zhą́ Christ bee nłt'éégo ágot'eehíí ndaahóndliiyúgo, néé nṉee dawa bitisgo dénohwaagoch'oba'é.
20 Áídá' da'aṉii Christ daztsąądí' naadiidzaa, da'iłhoshíí bitahdí' dantsé naadiidzáhi nlįį.
21 Áík'ehgo nṉee dała'á biláhyú da'itsaahi bengonyááhíí k'ehgo nṉee dała'á biláhyú nanezna' n'íí naadikáh doo.
22 Adam bits'ą́'dí' nṉee dawa nanne'híí k'ehgo Christ bił dała'á daanliiníí dawa nadaahi'ṉaa doleeł.
23 Áídá' nṉee dała'á daantį́į́gee naahikáh doleeł, Christ dantsé naadiidzaahíí nlįį; áí bikédí'go Christ daabíyééhíí ałdó' naadikáh, dabíí nádzáágo.
24 Nadaant'aahíí dawa, ła'íí yedaabik'ehgo binawod daagolį́į́ n'íí dawa Christ da'ílíí yiłchiihíí bikédí'go, áń bilałtł'áhgee begoz'ąą n'íí biTaa, Bik'ehgo'ihi'ṉań, yainádi'aahdá' goldohíí bengodogaał.
25 Christ be'ina'íí dawa bikełtł'ááh nni'ṉilzhį' yebik'eh doleełi at'éé.
26 Da'iké'yú be'ina' da'ílíí yiłchiihíí áí da'itsaahi.
27 Bik'ehgo'ihi'ṉań dawahá Christ bikełtł'ááhzhį' nyinṉil. Áídá', Dawahá bikełtł'ááhzhį' nni'ṉil, ṉiidá' hadíń bikełtł'ááh dawahá nyinṉilíí doo itah nlįį dahíí nłt'éégo bígózį.
28 Dawahá biyahzhį' alzaadá', Bik'ehgo'ihi'ṉań dawahá biYe' biyahzhį' áyíílaa n'íí biYe' ałdó' dabíí biyahzhį' ádedlaa, áík'ehgo Bik'ehgo'ihi'ṉań dawa yebik'eh doleeł.
29 Doo ágát'éé dayúgo, daztsáni bá baptize ádaabi' — dilṉe'íí nt'é bighą ádaat'įį? Nanezna'íí doo naadikáh dadá' nt'éshą' bighą bá baptize ádaabi'dilṉe'?
30 Ła'íí nt'éshą' bighą dawa jįį da'o'aałgee négodzidíí bidahzhį' nasiidzįį?
31 Shik'ííyú, Christ Jesus biláhyú nohwee shił gozhǫ́ǫ́híí bighą gánohwiłdishṉii, Dawa jįį da'itsaahíí bee shich'į' goz'ąą.
32 Nṉee ni'gosdzáń biká' zhiṉeehíí yádaałti'híí k'ehgo yashti'go gádishṉii, Dziłká'yú bégódzidi daagolííníí Ephesusgee bił nadaagonshkaad lę́k'eyúgo, nt'é bee hisht'įį, nanezna'íí doo naadikáh dadá'? Ła' gádaaṉii, Haląą da'idąą le', da'idląą le': hiską́ą́ dahiitsaahíí bighą.
33 Nohwich'į' nadoch'aa hela'; nṉee daanchǫ'ihíí bił nach'ikaiyúgo nłt'éégo ách'ít'ééhíí yiłchǫǫh.
34 Ch'ínádaanohdziid, nłt'éégo ihi'ṉaahíí baa nánohkáh, nchǫ'go ánádaahṉe' hela'; nohwitahyú ła' Bik'ehgo'ihi'ṉań doo yídaagołsį da: bik'ee ídaayádaanohdzį doleełhíí bighą ádaanohwiłdishṉii.
35 Áídá' nṉee ła' na'ídaadiłkid, Hagot'éégo nanezna' n'íí naadikáh? Bits'í hago'at'éhi yee naadikáh doleeł? daaṉiigo.
36 Ni, nṉee doo gonyáni, nt'éhéta k'edíńlaahíí ntsé datsaahíí k'ehgo alṉe'yúgo zhą́ hajéeh:
37 Hant'é hajéédíí doo áí ga'at'éhi k'edíńlaa da, k'edilzíí zhą́ k'edíńlaa, tł'oh nagháí dagohíí łahgo at'éhihíí shį:
38 Hant'é hajéédíí Bik'ehgo'ihi'ṉań dabíí hát'į́į́yú áile', áík'ehgo k'edilzíí dała'á n'ą́ą́go hajéédgo iłtah at'éégo ánolįgo áile'.
39 Its'í doo dawa łełt'ee da: ła' nṉee bits'í, ła'íí dawahá nadaakaihíí, ła'íí łóg, ła'íí dlǫ́' ałdó'.
40 Its'í ła' yaaká'yú daagolį́į́, ła'ihíí ni'gosdzáń biká' daagolį́į́: yaaká'yúhíí be'ízisgo at'éhi doo ni'gosdzáń biká'yúhíí be'ízisgo at'éhi łełt'ee da.
41 Ya'áí dásahngo bits'ą́'dindláád, tł'é'gona'áí dásahngo ałdó' bits'ą́'dindláád, ts'iłsǫǫsé dásahngo bits'ą́'dindláád; ts'iłsǫǫsé dała'á n'ą́ą́go łahgo at'éégo bits'ą́'dindláád.
42 Nanezna' n'íí naadikáhíí ałdó' ágát'éé. Its'í k'edilzíí k'ehgo łehi'né'íí hichǫǫh, its'í łahgo at'éhi yee naadikáh, doo daahichǫǫhi da.
43 Its'í doo ílį́į́go łehi'né' n'íí ízisgo at'éégo nádidáhgo alṉe': doo nalwodgo łehi'né' n'íí binawod golį́į́go nádidáhgo alṉe'.
44 Dá ni'gosdzáń biká'gee kots'íhihíí łehi'né' n'íí yaaká'dí'go kots'íhihíí bee nách'ididáh. Kots'í ni'gosdzáń biká'gee golį́į́, ła'íí yaaká'dí'go kots'í gólį́į́.
45 Gáṉíígo bek'e'eshchįį, Dantsé nṉee alzaahíí Adam holzéhi hiṉaa silįį; Adam iké'yúhíí spirit be'ihi'ṉaahíí silįį.
46 Áídá' its'í yaaká'dí' gólííníí doo ntsé begonyáá da, ndi its'í ni'gosdzáń biká' gólííníí ntsé begonyáá, áníita its'í yaaká'dí' gólííníí begonyáá.
47 Dantsé nṉee alzaahi ni'gosdzáń bits'ą́'dí' nlįį, łeezh bee alzaa: iké'gee nṉeehíí yaaká'dí' nyáá, áń nohweBik'ehń nlįį.
48 Ni'gosdzáń biká' nṉee łeezh be'ádaaszaahíí, dantsé nṉee łeezh be'alzaahíí k'ehgo ádaat'ee: ła'íí yaaká'yú daagolííníí, nṉee yaaká'dí' nyááhíí k'ehgo ádaat'ee.
49 Nṉee łeezh be'alzaahíí k'a'ádaandlįįgo daagosiidlįįhíí k'ehgo yaaká'dí' nṉee ałdó' k'a'ádaandlįį doleeł.
50 Shik'ííyú, díí nohwił nagoshṉi', nṉee daanliiníí bits'í hik'e dił biłgo Bik'ehgo'ihi'ṉań bilałtł'áhgee daanliiníí doo itah daaleeh da; its'í nanne' doleełíí ihi'ṉaa doo ngonel'ąą dahíí doo bíyéé daaleeh at'éé da.
51 Isąą, doo bígózį da n'íí nohwił ch'í'ṉah ashłe'; doo daanohwigha da'iilwosh da doleeł, áídá' łahgo ádaant'eego ánohwi'dilṉe' doleeł,
52 Dagoshch'į', ch'inesk'ołíí k'ehgo, iké'yú béshdilwoshé ánṉiidgee: béshdilwoshé áṉíí doleeł, ła'íí nanezna' n'íí its'í doo hichǫǫhíí bee naadikáhgo ádolṉiił, ła'íí néé łahgo ádaant'eego ánohwi'dilṉe' doleeł.
53 Díí its'í hichǫǫhíí its'í áníidéhi doo hichǫǫh dahíí ík'eyidleeh doleeł, ła'íí díí its'í datsaahíí its'í áníidéhi doo datsaah dahíí ík'eyidleeh doleeł.
54 Áík'ehgo díí its'í hichǫǫhíí doo hichǫǫh dahíí ík'eyiidlaago, ła'íí díí its'í datsaahíí doo datsaah dahíí ík'eyiidlaago, gáṉíígo bek'e'eshchiiníí begolṉe' doleeł, Da'itsaah n'íí baa gonezṉaago doo nt'é da silįį.
55 Da'itsaahíí ńlíni, ninawod bee nohwighą́ą́ n'íí hayú begoz'ąą? Da'itsaahíí ńlíni, gonłṉéé n'íí hayú goz'ąą?
56 Nohwinchǫ'híí bighą da'itsaahíí nalwod; ła'íí begoz'aaníí biláhyú nchǫ'íí nalwod.
57 Áídá' Bik'ehgo'ihi'ṉań ba'ihégosį, áń nohweBik'ehń Jesus Christ biláhyú da'itsaahíí baa daagonlṉééhgo ánohwile'.
58 Áí bighą, shik'ííyú, shił daanohshóni, nłdzilgo nasozįį, doo bits'ą́' daadiho'náhgo da, da'ákozhą́ łą́ą́go nohweBik'ehń bá nada'ohsiid, nohweBik'ehń biláhyú bá nada'ohsiidíí doo da'ílínéhi at'éé dago bídaagonołsįhíí bighą.


5
1 Nohwitahyú nant'į' na'ildeehíí be'ádaanoht'eego nohwaa ch'iṉii, agat'éégo nant'į' na'ildeehíí nṉee Bik'ehgo'ihi'ṉań doo daayokąąh dahíí bitahyú ndi doo hak'e begoz'ąą da, kotaa bi'aahíí ko'aago.
2 Dázhǫ́ ídaadołkąąh ląą, baa daahchag le'at'éhi, díí ye'ánát'įįłíí nohwitahdí' ch'ilt'é' doleeł ni'.
3 Doo nohwitahyú nashaa da ndi dashiini' zhą́ bee nohwitahyú nshłįį, áík'ehgo shiṉááł ánágot'įįłhíí k'ehgo iłk'idá' díí nṉee ánát'įįdíí baa yásíłti',
4 Jesus Christ nohweBik'ehń bizhi'íí bee íła'ádaanoht'eeyú, doo shiṉááł da ndi shiini' bee shiṉááłhíí k'ehgo, Jesus Christ nohweBik'ehń binawod nohwił nlįįgo,
5 Nṉee ágádzaahíí Satan baa daadinoh'aah, bits'í biṉí'diṉíh doleełhíí bighą, áík'ehgo biyi'siziiníí hasdágháh doleeł, Jesus nohweBik'ehń nadáhíí bijįį.
6 Ídaada'ohdlííhíí doo nzhǫǫ da. Ya' báń benilzoołé da'ayą́hágo ik'áán nást'óódíí dahot'éhé daabíndiłsołííshą' doo bídaagonołsį da née?
7 Nchǫ'go ánádaaht'įįłíí nohwitahyú begoz'aaníí báń beniłzoołé doo áníidá' n'íí yó'odaahné'híí k'ehgo yó'odaagodoh'aah, áík'ehgo áníidégo ná'ist'oodhíí k'ehgo daałeeh, báń benilzoołé da'ádįhgo báń alzaahíí k'a'ádaanoht'ee doleeł. Bitis‐hagowáh n'íí bee bínádaahiilṉiihgo dibełį́į́ bizhaazhé zesdįįhíí k'ehgo Christ nohwá zesdįį lę́k'e:
8 Áík'ehgo haląą, łenágodáhgo náda'idįįhíí da'áík'ehgo begoz'ąą le', báń benilzoołé doo áníidá' be'alzaahíí doo daahiidąą dago, dagohíí báń benilzoołíí k'ehgo natsekees o'ṉí'híí ła'íí nchǫ'go ágot'eehíí bił alzaahíí doo daahiidąą dago; áídá' báń benilzoołé dá'ádįhgo báń alzaahíí nádaahiidįįh le', áí báńhíí nłt'éégo ła'íí da'aṉiigo natsíts'ikeesi golzeego ágot'ínihi.
9 Nant'į' nakaihíí doo bił nahkai da, nohwiłdishṉiigo nohwich'į' k'e'eshiłchį́į́ ni':
10 Áídá' nant'į' nakaihíí, dawahá dayúwehégo ídáhádaat'iiníí, daan'įįhíí, dagohíí k'e'eshchíń daayokąąhíí doo ínashood daanlįį dahíí doo ádáłdishṉii da; áí ádáłdishṉii lę́k'eyúgo, ni'gosdzáń bits'ą́' nohkáhyúgo zhą́ doo bił nahkai da doleeł ni'.
11 Áídá' gánohwiłdishṉiigo nohwich'į' k'e'eshchii, Nṉee ła' ínashood daayiłṉiihíí nant'į' naghaa lę́k'eyúgo, dagohíí dawahá dayúwehégo ídáhát'ííníí, k'e'eshchíń yokąąhíí, yati' ye'okáałíí, da'idląą nt'ééhíí, dagohíí aháda'i'ṉiiłíí nlįį lę́k'eyúgo, doo bił nahkai da; ágádaat'eehíí doo bił daohsąą da.
12 Hant'é nashinłtł'ogo yánáltihíí ádish'įįgo doo ínashood daanlįį dahíí baa yashti' doleeł? Ínashood daanliiníí zhą́ baa yádaałti'go goz'ąą.
13 Doo ínashood daanlįį dahíí Bik'ehgo'ihi'ṉań zhą́ yánáltihíí nlįįgo yaa yádaałti'. Áík'ehgo nṉee nchǫ'go ánát'įįłíí nohwits'ą́' nołteeh.


4
1 Shił daanohshóni, spirits doo dawa daahohdląą da, áídá' spirits bídaanohtahgo bídaagonołsįįh, Bik'ehgo'ihi'ṉań bits'ą́'dí' daanlįį shįhíí, dagohíí doo bits'ą́'dí' daanlįį da shįhíí: Bik'ehgo'ihi'ṉań binkááyú na'iziidi ádaadil'íni łą́ą́go ni'gosdzáń biká' niheskaihíí bighą.
2 Díí bee Bik'ehgo'ihi'ṉań biSpirit bídaagonołsį: Spirit daantį́į́gee, Jesus Christ nṉee k'ehgo nyáá, ṉiihíí Bik'ehgo'ihi'ṉań bits'ą́'dí' nlíni at'éé:
3 Áídá' spirit daantį́į́gee, Jesus nṉee k'ehgo nyáá, doo ṉii dahíí doo Bik'ehgo'ihi'ṉań bits'ą́'dí' nlíni at'éé da: díí Christ bich'į' nagonłkaadíí bispirit at'éé, hígháhgo ba'ikodaanohsį n'íí; da'áí iłk'idá' ni'gosdzáń yiká' nlįį.
4 Shichągháshé, Bik'ehgo'ihi'ṉań bits'ą́'dí'hi daanohłįį, áík'ehgo Bik'ehgo'ihi'ṉań binkááyú na'iziidi ádaadil'íni bitis daasolįį: nohwiyi' golį́į́hń ni'gosdzáń biyi' golį́į́hń bitisgo at'ééhíí bighą.
5 Ni'gosdzáń bits'ą́'dí' daanlįį: áí bighą ni'gosdzáń biká' ágot'eehíí yaa yádaałti', áík'ehgo ni'gosdzáń biká' nṉee daabidits'ag.
6 Néé Bik'ehgo'ihi'ṉań bits'ą́'dí'hi daandlįį: dahadíń Bik'ehgo'ihi'ṉań yígółsiníí nohwidits'ag; áídá' dahadíń doo Bik'ehgo'ihi'ṉań yits'ą́'dí'hi nlįį dahíí doo nohwidits'ag da. Díí bee spirit da'aṉiihíí nlįį shįhíí, dagohíí spirit łé'iłchoohíí nlįį shįhíí bídaagonlzį.
7 Shił daanohshóni, łił daanjǫǫ le': ił'ijóóníí Bik'ehgo'ihi'ṉań bits'ą́'dí'hi at'éé; dahadíń bił'ijóóníí Bik'ehgo'ihi'ṉań bizhaazhé nlíni at'éé, ła'íí Bik'ehgo'ihi'ṉań yígółsį.
8 Dahadíń doo bił'ijǫǫ dahíí, doo Bik'ehgo'ihi'ṉań yígółsį da; Bik'ehgo'ihi'ṉań ił'ijóni nlįįhíí bighą.
9 Díí k'ehgo Bik'ehgo'ihi'ṉań bił'ijóóníí nohwił ch'í'ṉah alzaa, Bik'ehgo'ihi'ṉań biYe' dała'áhi ni'gosdzáń biká'zhį' nkeyinł'a', áń bee daahin'ṉaa doleełgo.
10 Díínko ił'ijóóníí át'éé, doo néé Bik'ehgo'ihi'ṉań nohwił daanzhǫǫhíí bighą da, ndi bíí bił daanjǫǫhíí bighą biYe' nohwá yínł'a', bidiłíí bee nohwinchǫ'híí bighą nohwá nahiṉiił doleełgo.
11 Shił daanohshóni, Bik'ehgo'ihi'ṉań dázhǫ́ bił daanjǫǫhíí bighą, néé ałdó' łił daanjǫǫ le'.
12 Doo hak'i hadíń Bik'ehgo'ihi'ṉań yo'įį da. Néé łił daanjǫǫyúgo Bik'ehgo'ihi'ṉań nohwiyi' golį́į́, nohwił nzhooníí dayúweh nłdzil hileehíí bighą łalzaa.
13 Díí bee Bik'ehgo'ihi'ṉań biyi' daagondlįįgo, ła'íí bíí nohwiyi' golį́į́go bídaagonlzį, dabíí biSpirit nohwaa yiné'híí bighą.
14 NohwiTaa biYe' ni'gosdzáń biká' nṉee hasdáyiṉiiłgo yinł'a'íí daahihiiltsąągo baa daagohiilṉi'.
15 Dahadíń, Jesus Bik'ehgo'ihi'ṉań biYe' at'éé, ṉiihíí Bik'ehgo'ihi'ṉań biyi' golį́į́, bíí ałdó' yiyi' golį́į́.
16 Bik'ehgo'ihi'ṉań bił daanjooníí bídaagonlzį ła'íí daahohiidląą. Bik'ehgo'ihi'ṉań ił'ijóni nlįį; áík'ehgo hadíń ił'ijóni yiyi' golííníí, Bik'ehgo'ihi'ṉań yiyi' golį́į́, ła'íí bíí ałdó' Bik'ehgo'ihi'ṉań biyi' golį́į́.
17 Áí bighą nohwił'ijóóníí nłdzilgo nohwá łalzaa, Bik'ehgo'ihi'ṉań nṉee yándaago'aahíí bijįį doo daasiite' dago nasiidzįį doleełgo ni'gosdzáń biká' daagondlįį ndi áń ye'at'ééhíí néé ałdó' be'ádaant'eehíí bighą.
18 Hadíń bił'ijóóníí doo neildzid da; ił'ijóóníí łalzaahíí bee négodzidíí nain'į: hadíń neildzidíí biniigodilṉe'. Hadíń neildzidíí bił'ijóóníí doo łalzaa da.
19 Bik'ehgo'ihi'ṉań dantsé bił daanjǫǫhíí bighą nohwił daanzhǫǫ.
20 Dahadíń, Bik'ehgo'ihi'ṉań shił nzhǫǫ, ṉiidá' bik'isn yik'enṉiihyúgo, áí łé'iłchóhi nlįį: dahadíń bik'isn yo'íni ndi doo bił nzhǫǫ dadá', hagot'éégo Bik'ehgo'ihi'ṉań, doo yo'įį dahíí, bił nzhǫǫ doleeł?
21 Díí Bik'ehgo'ihi'ṉań nohwá ngon'áni at'éé, Dahadíń Bik'ehgo'ihi'ṉań bił nzhooníí bik'isn ałdó' bił nzhǫǫ le'.


7
1 Shik'ííyú, (begoz'aaníí bídaagonołsini nohwich'į' k'e'eshchii,) begoz'aaníí nṉee dánehena'zhį' yebik'ehgo bídaagonołsį.
2 Isdzán biką' t'ah hiṉaago yiké'zhį' nlįįgo begoz'ąą; áídá' biką'íí daztsąąyúgo dábiini'yú át'éé hileeh.
3 Áík'ehgo biką'íí hiṉaadá' ła' nṉee yił naná'ṉááyúgo, nant'į' naghaa daayiłṉii doleeł: áídá' biką' daztsąąyúgo dábiini'yú át'éé; áík'ehgo ła' nṉee yił naná'ṉááyúgo doo nant'į' naghaa da.
4 Áík'ehgo shik'ííyú, Christ daztsąąhíí bighą nohwíí bił dała'á daasolįįgo begoz'aaníí doo nohwenábik'eh dago bich'į' dasohtsąą; ła'ihíí bíyéé daanohłįį doleełgo, áń daztsąądí' naadiidzáhi nlįį, áík'ehgo nłt'éégo ágot'eehíí Bik'ehgo'ihi'ṉań bá ádaahiidle'.
5 Nchǫ'go be'ádaant'eehíí nohwebik'ehgo daahi'ṉaadá' begoz'aaníí nchǫ'go hádaahiit'iiníí nohwiyi' hizį'go áyíílaahíí nohwits'í yiyi' na'iziid ni', áík'ehgo nchǫ'go ánádaahiit'įįłhíí bighą da'itsaahíí bee nohwich'į' goz'ąą ni'.
6 Jews bich'į' begoz'aaníí bi'isna' daandlįįgo nohwotą' n'íí bits'ą́'zhį' nane'na'go, k'adíí begoz'aaníí bits'ą́'zhį' ch'ínánkai; doo begoz'aaníí iłk'idá' bek'e'eshchįį n'íí nanohwiłáágo Bik'ehgo'ihi'ṉań bá nada'idziid da, áídá' Holy Spirit nanohwiłáágo nada'idziid.
7 Nt'é daan'ṉii doleeł áídá'? Begoz'aaníí nchǫ'íí bił dáłełt'ee née? Dah, da'aṉii doo ágát'éé da. Begoz'aaníí da'ádįhyúgo nchǫ'íí doo bígonsį da doleeł ni': begoz'aaníí, Doo dawahá ídáháńt'įį da le', doo shiłṉii dayúgo, dawahá ídáhách'ít'ííníí doo bígonsį da doleeł ni'.
8 Áí bengot'ááníí, Doo dawahá ídáháńt'įį da le', shiłṉiigo dayúwehégo ídáhásht'į́į́go áshíílaa. Begoz'aaníí áṉííhíí doo hwahá bígonsįįh dadá' nshchǫ'yúgo ndi doo bígonsį dahíí bighą nchǫ'íí shich'į' daztsáni k'ehgo at'éé ni'.
9 Łah begoz'aaníí doo bígonsį dago hinshṉaa ni': áídá' bengot'ááníí bígosíłsįįdá' nchǫ'íí hííṉa', áík'ehgo nchǫ'íí baa nanṉaayúgo ndizołhíłi at'éé shiłṉiigo shizes‐hįįhíí k'ehgo at'éé.
10 Áík'ehgo bengot'ááníí, da'áí ihi'ṉaahíí shainé' doleeł n'íí, da'itsaahíí shá áyíílaago bígosíłsįįd.
11 Bengot'ááníí nashiłáágo nchǫ'íí shich'į' nazhch'a', ła'íí bee shidizesdįį.
12 Áík'ehgo begoz'aaníí dilzįh, ła'íí bengot'ááníí dilzįh, dábik'ehyú át'éé, ła'íí nłt'éhi at'éé.
13 Áík'ehgo ya' áí nłt'éhihíí da'itsaahíí shá áyíílaa née? Dah, da'aṉii doo ágát'éé da. Áídá' nehiłsíídá' begoz'aaníí doo bikísk'eh ánsht'ee da ni', áík'ehgo begoz'aaníí da'itsaahíí shángot'ą́ą́, nchǫ'íí da'aṉii nchǫ'íí át'éégo bígózį doleełhíí bighą begoz'aaníí alzaa; áík'ehgo bengot'ááníí biláhyú nchǫ'íí dázhǫ́ itisyú nchǫ'go hileeh.
14 Begoz'aaníí yaaká'dí'hi at'éégo bídaagonlzį: áídá' shíí nchǫ'go be'ánsht'eehíí bighą nchǫ'íí bich'į' nashi'dehezṉii.
15 Nt'é bighą ánásht'įįłíí doo bígonsį da: doo hasht'į́į́yú ánásht'įįł da; áídá' shił nchǫ'íí be'ánásht'įįł.
16 Doo hasht'į́į́yú ánásht'įįł dago begoz'aaníí bee nshchǫ'íí bígosíłsįįd, áík'ehgo begoz'aaníí áṉííhíí nłt'éé lą́ą́, dishṉii.
17 Áík'ehgo doo dashíí ánásht'įįł da, ndi nchǫ'i shiyi' golííníí ánát'įįł.
18 Doo nłt'ééhíí shiyi' golį́į́ dago bígonsį (dashíí she'at'e'íí áłdishṉii:) dábik'ehyú ánsht'eego hasht'į́į́ ndi be'ánásht'įįłíí doo hagot'éégo be'ánásh'ṉe' da.
19 Nłt'ééhíí be'ánásht'įįłgo hasht'į́į́híí doo be'ánásht'įįł da: áídá' nchǫ'íí doo hasht'į́į́ dahíí zhą́ be'ánásht'įįł.
20 Doo hasht'į́į́yú be'ánásht'įįł dayúgo doo dashíí ánásht'įįł hasht'į́į́gee nchǫ'íí shiyi' golííṅíí ánát'įįł.
21 Díínko be'ánsht'eego bígosíłsįįd, nłt'ééhíí be'ánásht'įįł hasht'į́į́gee nchǫ'íí shidáhgee begoz'ąą.
22 Shijíí yuṉe' Bik'ehgo'ihi'ṉań yegos'aaníí nłt'éé, ídiłdish'ṉii:
23 Áídá' ídidistsąągo díínko bígosíłsįįd, shits'í nchǫ'go hádaat'iiníí shinatsékees nłt'ééhíí yił nagonłkaad, áík'ehgo shiyi'yú nchǫ'íí bi'isna' nshłįįgo áshíłsį.
24 Nṉee débaagoch'oba'ihíí nshłíni ląą! Díí shijíí biyi' nchǫ'íí shiziłheehíí hadíń yits'ą́'shíłteeh?
25 Bik'ehgo'ihi'ṉań zhą́, Jesus Christ nohweBik'ehń biláhyú lą́ą́, áí bighą Bik'ehgo'ihi'ṉań ba'ihénsį. Áík'ehgo dashíí shinatsékeesíí bee Bik'ehgo'ihi'ṉań yegos'aaníí bikísk'eh ánsht'ee; áídá' shits'í be'ánsht'eehíí nchǫ'íí zhą́ bikísk'eh ánsht'ee.


9
1 Christ binadzahgee da'aṉii ádishṉii, doo łéłishchoo da, da'aṉii ádishṉiigo Holy Spirit shijíí yuṉe' shił nagolṉi',
2 Doo shił gozhǫ́ǫ́ da, shijíí dázhǫ́ nṉiih nt'éé.
3 Bígonedząąyúgo shik'ííyú, bił hat'í'íí, hasdakáh doleełhíí bighą Christ bits'ą́'dí' shił ch'ígódeeh ndi nzhǫǫ doleeł ni':
4 Áí Israel hat'i'íí daanlįį; Bik'ehgo'ihi'ṉań bichągháshé daanlįįgo baa daagodest'ąą, ła'íí Bik'ehgo'ihi'ṉań bits'ą́'idindláádíí yił daanlįį, ła'íí Bik'ehgo'ihi'ṉań bił łándaagost'ąą, yegos'aaníí ałdó' baa daidez'ąą, hagot'éégo da'okąąh doleełíí baa daadest'ąą, ła'íí Bik'ehgo'ihi'ṉań nłt'éégo ágot'eehíí nohwíyéé doleeł daayiłṉiigo yaa daagodez'ąą;
5 Israel hat'i'íí iłk'idá' nṉee n'íí, Bik'ehgo'ihi'ṉań hadaabidezṉilíí, bits'ą́'dí' hadaałinolt'ąą, áí bits'ą́'dí' Christ gozlį́į́go nṉee silįį, áń dawa yitis nlįį, Bik'ehgo'ihi'ṉań nlįį, dahazhį' ba'ihégosį le. Doleełgo at'éé.
6 Bik'ehgo'ihi'ṉań Israel hat'i'íí yángon'ááníí doo edełniigo baa natsekees da. Israel holzéhi bits'ą́'dí' hadaałinolt'aaníí Bik'ehgo'ihi'ṉań binadzahgee doo dawa da'aṉii Israel hat'i'ihíí daanlįį da:
7 Ła'íí Bik'ehgo'ihi'ṉań Abraham bits'ą́'dí' hadaałinolt'aaníí doo dawa hadaihezṉil da: áídá' Abraham gáyiłnṉiid, Niye' Isaac bits'ą́'dí' łideshchiiníí zhą́ nichągháshé biłdi'ṉii doleeł.
8 Díínko áłdishṉii, Abraham bits'ą́'dí' hadaałinolt'aaníí doo áí zhą́ bighą Bik'ehgo'ihi'ṉań bichągháshé bił otag da: áídá' Bik'ehgo'ihi'ṉań Abraham yángon'ááníí bik'ehgo hadaałinolt'aaníí, áí da'aṉii bichągháshé bił otag.
9 Bik'ehgo'ihi'ṉań gáṉíígo Abraham yángon'ą́ą́, Kodí' łenágodzaago kú nánsdzaago ni'aa, Sarah, bizhaazhé ishkiin golį́į́ doleeł, ṉii lę́k'e.
10 Doo áí zhą́ da; áídá' Rebecca ałdó' nṉee, Isaac holzéhi, bits'ą́'dí' daadihe'ṉa'i, yá hiltsąą silįį,
11 (Bik'ehgo'ihi'ṉań dabíí bik'ehgo nṉee hadaayiṉiił, doo ánádaat'įįłhíí bighą da, áík'ehgo Rebecca bichągháshé doo hwahá daagoleeh dadá', ła'íí doo hwahá nłt'éégo dagohíí nchǫ'go ánádaat'įįł dadá', Bik'ehgo'ihi'ṉań Isaac hayiłtį́į́ bighanigolį́į́híí begolṉe' doleełgo,)
12 Rebecca bił nagosṉi', Dantsé nagháhihíí iké'yú naghaahíí binal'a'á nlįį doleeł.
13 Bek'e'eshchiiníí gáṉíígo, Jacob shił nzhǫǫ ni', áídá' Esauhíí doo hasht'į́į́ da ni'.
14 Nt'é daan'ṉii áídá'? Ya' Bik'ehgo'ihi'ṉań doo dábik'ehyú át'éé da née? Dah, da'aṉii doo ágát'éé da.
15 Bik'ehgo'ihi'ṉań Moses gáyiłṉii, Hadíí hádaasht'iiníí baa daach'oshba' doleeł, ła'íí hadíí hádaasht'iiníí baa tídaasht'ii doleeł, ṉii.
16 Áík'ehgo nṉee nt'é hát'ííníí dagohíí nṉee binawodíí doo bighą Bik'ehgo'ihi'ṉań habíłtį́į́ da, ndi biłgoch'oba'íí ch'í'ṉah hileehíí bighą.
17 Bik'ehgo'ihi'ṉań biyati'íí biyi' Pháraoh gáyiłṉii, Shinawodíí ninkááyú hit'įį doleełhíí bighą, ła'íí ni'gosdzáń biká' dágoz'ąą nt'éégo shizhi' bígózį doleełhíí bighá nant'aago ániishłaa, ṉii.
18 Áík'ehgo Bik'ehgo'ihi'ṉań dabíí hát'į́į́go ła' yaa ch'oba', áídá' ła' bijíí ntł'izgo ádaile'.
19 Gáshiłnṉii áídá', Nt'é bighą Bik'ehgo'ihi'ṉań t'ah nṉee nchǫ'go ánát'įįłgo yik'izhį' di'aah? Bik'ehgo'ihi'ṉań nt'é hát'ííníí doo hadíń hago áyoléh át'éé da.
20 Dah, nṉee zhą́ ńlíni, hago'at'éégo Bik'ehgo'ihi'ṉań t'ąązhį' bich'į' yánáńltih? Ábi'deszaahíí ábíílaahíí, Nt'é bighą gát'éégo áshiinlaa, yiłṉii doleeł née?
21 Nṉee goshtł'ish tús áile'íí goshtł'ish dała'á sitłégi yee tús ílínihíí áile', ła'íí da'áí bee tús doo ílį́į́ dahíí yee áile', ya' áí doo áile'go goz'ąą da née?
22 Bik'ehgo'ihi'ṉań bihashke'íí ła'íí binawodíí ch'í'ṉah áile' hat'į́į́go nṉee bił ch'ígódeeh doleeł n'íí yá daagoho'aałgo ńzaad godeyaa lę́k'eyúgohíí, nt'é daan'ṉii áídá'?
23 Ła'íí dabíí bits'ą́'dí' ízisgo ágot'eehíí ch'ída'izkaadíí ch'í'ṉah áile'híí bighą hadíń áí ízisgo ágot'eehíí dabíntsé yá iłch'į'golaahíí yaa ch'oba',
24 Néé da'áí daandlįį, nohwiká ádaanṉiidíí, doo Jews daanliiníí yitahdí' zhą́ da, ndi doo Jews daanlįį dahíí yitahdí' ałdó'.
25 Osee holzéhi binaltsoos biyi' Bik'ehgo'ihi'ṉań gáṉíí, Doo shichągháshé daanlįį da n'íí shichągháshé bildishṉii doleeł, ła'íí, Doo shił daanzhǫǫ da n'íí shił daanzhǫǫ biłdishṉii doleeł.
26 Ła'íí, Shichągháshé doo daanohłįį da, yiłṉii n'gee, da'áígee, Bik'ehgo'ihi'ṉań hiṉaahíí bichągháshé daanlįį biłdi'ṉii doleeł, ṉii.
27 Esaias ałdó' Israel hat'i'íí yaa yádaałti'go gáṉíí lę́k'e, Israel bits'ą́'dí' hadaałinolt'aaníí túnteel bahyú sáíhíí k'ehgo łą́ą́ ndi ayą́hágo zhą́ hasdádokah:
28 NohweBik'ehń dábik'ehyú ánát'įįłgo binasdziidíí ąął áile' doleeł, doo nt'ahgo da, áń ni'gosdzáń biká' nṉeehíí bándaagot'ááníí dáhahgo bándaagot'aahgo áile', ṉii ni'.
29 Esaias dabíntsédá' gánádo'ṉiidgo, Bik'ehgo'ihi'ṉań nṉee doo náhóltagyú biNant'a'íí doo bichągháshé ayą́hágo nohwá ánáisįįd dayúgo, Sódomgee daagolííníí k'ehgo ádaant'ee doleeł ni', ła'íí Gomórrah alzaahíí k'ehgo ádaanohwi'deszaa doleeł ni', nṉiid.
30 Nt'é daan'ṉii áídá'? Doo Jews daanlįį dahíí dábik'ehyú ádaat'ee doleełíí doo yiká ádáát'įįd da ndi Bik'ehgo'ihi'ṉań binadzahgee dábik'ehyú ádaat'ee daasilįį, bi'odlą' daagolį́į́híí bighą.
31 Áídá' Israel hat'i'íí begoz'aaníí biláhyú dábik'ehyú ádaat'ee doleełíí yiká ádáát'įįd ndi áí begoz'aaníí yikísk'eh ádaat'eego ch'éh ádáát'įįd.
32 Nt'éshą' bighą? Doo bi'odlą'íí yee yiká ádáát'įįd dahíí bighą, áídá' begoz'aaníí bikísk'eh ádaant'eeyúgo dábik'ehyú ádaant'ee doleeł daanzįgo ch'éh yiká ádáát'įįd. Áí Christ doo daayodląą dahíí bighą tséé bighą nach'igeehíí daineztałhíí k'ehgo ye'ádaat'ee lę́k'e;
33 Bek'e'eshchiiníí biyi' Bik'ehgo'ihi'ṉań gáṉíígo, Isąą, Sion gee tséé bighą nach'igeehíí, tséé ts'iztałgo nach'ikaadíí nnsh'aah: hadíń bodląąhíí doo hant'é yik'ee ídaayándzį doleeł, ṉii.


4
1 Christ yánada'iziidíí ła'íí Bik'ehgo'ihi'ṉań bits'ą́'dí' doo bígózį da n'íí nłt'éégo daineł'į́į́go yaa nadaagolṉi'íí daandlįįgo nohwaa natsí'ikees le'.
2 Áík'ehgo nṉee nada'iziidíí binant'a' da'ábiłṉiiyú ánát'įįłgo goz'ąą.
3 Nohwíí shaa yádaałti'yúgo, ła'íí nṉee aayánáltihíí shaa yałti' ndi, doo shił hago'at'éé da; shíí ndi doo ídaayashti' da.
4 Dénchǫ'égo asdzaahíí doo bígonsį da, ndi áí bighą nłt'éégo shich'į' ch'ígowáh doo dishṉii da: áídá' nohweBik'ehń zhą́ shaa yałti'.
5 Áí bighą doo hwahá biká' ngowáh dadá' doo aayádaałti' da, nohweBik'ehń nádzáágo zhą́, áń dawahá godiłhiłíí biyi' nanl'į' n'íí got'įįzhį' ch'í'ṉah áidoliił, ła'íí nṉee bijíí yuṉe' yaa natsídaakeesíí ch'í'ṉah áidoliił: áík'ehgo nṉee daantį́į́gee nłt'éégo ánádaat'įįł lę́k'eyúgo, Bik'ehgo'ihi'ṉań, Nłt'éégo ánádaaht'įįł ni', daabiłṉii doleeł.
6 Shik'ííyú, shíí hik'e Apollos biłgo nohwe'ídaagonoł'aah doleełgo nohwich'į' ádaayásiilti'; bek'e'eshchiiníí áṉííhíí bitisgo nṉee doo baa natsídaahkees da doleełgo, ła'íí nohwíí nṉee doo dała'á bee ídaada'ohdlíídá' ła'ihíí nohwił daanchǫ' da doleełgo.
7 Hagot'éégo lą́ą́ łahgo áńt'éégo síńlįį? Nt'é lą́ą́ níyéhi doo naa hi'né'hi da láń? Naa hi'né' lę́k'eyúgo, nt'é bighą ída'óńdlii? Doo naa hi'né'híí k'ehgo lą́ą́ áńt'ee.
8 Iłk'idá' dawahá daanohwíyéé ya', iłk'idá' hadaanołdzil ya', nant'án k'ehgo nadaanoht'aa, daanohwídįh ndi: nadaanoht'aahí dázhǫ́ hásht'į́į́, néé ałdó' nohwił nadaant'aa doleełhíí bighą.
9 Néé, Jesus binal'a'á daandliiníí, Bik'ehgo'ihi'ṉań iké'yú ch'ínohwiṉil shį nsį, nṉee natseedgo bándaagost'ąąhíí k'ehgo: ni'gosdzáń biká' daagolííníí, Bik'ehgo'ihi'ṉań binal'a'á yaaká'yú daagolííníí, ła'íí nṉee dawa daanohwineł'į́į́go ádaanohwi'deszaa.
10 Néé Christ bighą nṉee déba'odlohé daandlįį, nohwihíí Christ binkááyú daagondząą daanohsį; néé doo daanłdzil dahíí k'ehgo nohwaa natsí'ikees, nohwihíí nadaanlwod daanohsį; nohwíí nṉee daanohwidnłsį, nééhíí daanohwich'ich'ołaa.
11 Díí jįį t'ah shiṉá' ła'íí dibá' daandlįį, nohwidiyágé ádaadįh, da'adzaayú nanohwida'dindzil, nohwigową ádaagodįhgo da'ílį́į́ nahiikai;
12 Danéé nohwigan bee nada'idziid: daanohwoch'iid lę́k'eyúgo bá da'ohiikąąh; nohwiniidaagonłsį ndi bich'į' dahdaanldǫh:
13 Nchǫ'go nohwaa yádaałti'íí biyaa gozhǫ́ǫ́ doleełíí bá hádaahiit'įį: ni'gosdzáń biká' dawahá nchǫ'i ch'í'ídeehíí daandlįįhíí k'ehgo nohwaa nats'í'ikees, díí jįį ndi nohwił ch'ídaagosdínihíí k'ehgo nohwaa nats'í'ikees.
14 Díí doo bik'ee ídaayádaanohdzįhíí bighą nohwich'į' k'e'eshchii da, áídá' shichągháshé shił daanzhooníí daanohłįįgo nohwił ch'ídaagonsh'aahíí bighą ádaanohwiłdishṉii.
15 Christ bá nohwił ch'ídaago'aahíí gonenan doo náhóltag dayú gólį́į́shą' ndi nohwitaahíí dała'á: Christ Jesus baa yati' baa gozhóni baa nohwił nagoshṉi'go nohwitaa sílį́į́.
16 Áí bighą nádaanohwoshkąąh, shedaał'į́į́ le'.
17 Áí bighą Timotheus, nohweBik'ehń biláhyú shizhaazhé shił nzhǫǫgo ba'oshłíhi, nohwich'į' oł'a', Christ biláhyú shi'at'e'íí bínádaagonołzįgo áidoliił, dáhot'éhé ha'ánázéhyú be'iłch'ígosh'aahíí k'ehgo.
18 Doo nohwaa higháh da daanzįhíí bighą ła' ídaada'odlíí.
19 Ndi dét'įhégo nohwaa nsháh doleeł, nohweBik'ehń hát'į́į́yúgo, áík'ehgo áí nṉee ídaada'odlííhíí doo biyati' zhą́ bígonsįh da, ndi binawod golį́į́yúgo bígonsįh.
20 Bik'ehgo'ihi'ṉań bilałtł'áhgee begoz'aaníí doo dáyati' zhą́ yee ch'í'ṉah hit'įį da, binawodíí yee ch'í'ṉah hit'įį.
21 Hadíihíí be'ánsht'eego hádaaht'įį? Gish be'idiltłishé hishtįįłgo nohwaa nsháh née, dagohíí shił daanohshǫǫgo doo hashishkee dago nohwaa nsháh née?


16
1 K'adíí nṉee Bik'ehgo'ihi'ṉań báhadaadeszaahíí zhaali bá ndaahohṉiiłíí bee nohwich'į' yashti': Galatiayú ínashood ha'ánáłséhíí gábiłdishṉii n'íí k'ehgo nohwíí ałdó' ágádaahṉe'.
2 Godilziníí bijįį dábik'ehń dała'á nohtįįgee Bik'ehgo'ihi'ṉań danelt'eego bee nohwich'ozṉi'híí k'ehgo zhaali ła' k'ihzhį' ndaahohṉiiłgo iłch'į' ndaahohṉiił, áík'ehgo níyáágee doo zhaali ndaahohṉiił da doleeł.
3 Áík'ehgo akú níyáágo nṉee ła' nzhǫǫ daadohṉiihíí naaltsoos baa daanohṉiił, áí zhaali baa daasoné'íí Jerusalemyú daidiiné'híí bighą akú daadish'aał.
4 Shíí ałdó' akú disháh dábik'ehyúgo, akú bił dishkah.
5 Macedóniayú ch'íńsháh shį: Macedóniayú ch'íníyáágo nohwaa deshaał.
6 Akú dét'įhézhį' nohwił nahashtą́ shį, dagohíí da'akú sheehai shį, áík'ehgo dahayú dahnáádishdáhyú bee shich'odaahṉii doleeł.
7 Akú ch'íńsháhgo doo dét'įhézhį' nohwistsééh hásht'į́į́ da, áídá' nohweBik'ehń hát'į́į́yúgo nohwił nahashtą́ hásht'į́į́.
8 Pentecost bengonyáázhį' Éphesusgee siidáa doo.
9 Nłt'éégo na'isiidíí dahot'éhé bee shá ch'íńtą́ą́, ła'íí shich'į' nadaagonłkaadíí łą́ą́.
10 Timótheus nohwaa nyáágo doo neldzidgo ádaanołsį da le': nohweBik'ehń binasdziidíí nayik'í'iziid, shíí na'isiidhíí k'ehgo.
11 Doo hadíń da'ílínégo baa natsekees da le': áídá' bich'odaahṉiigo bił gozhǫ́ǫ́go shich'į' dowáh: bíí hik'e shik'isyú ła' ałdó' shaa hikáhíí nhoshłíí.
12 Nohwik'isn Apollos holzéhi, nohwik'isyú ła' biłgo nohwaa hikáh dázhǫ́ hásht'į́į́ ndi k'adyúgo doo digháh hát'į́į́ da; ndi bá ch'ígót'i' gozlį́į́go nohwich'į' digháh ndi at'éé.
13 Daadeh'į́į́, nohwi'odlą'íí bee nłdzilgo nasozįį, báyáń k'ehgo ádaanoht'ee, nadaałwodgo nadaasozįį le'.
14 Dawa ánádaaht'įįłíí łił daanohjǫǫgo ánádaaht'įįł le'.
15 Shik'ííyú, Stéphanas bigową dágoz'ąą nt'éégo Akéyagee dantsé da'osdląądgo bídaagonołsį, ła'íí ínashood daanliiníí yiṉádaadéz'įįgo yaa ádaadest'ąą,
16 Nṉee ágádaat'eehíí hik'e nohwich'odaaṉiihíí, ła'íí Bik'ehgo'ihi'ṉań bánada'iziidíí dawa daadohts'ago nánohwoshkąąh.
17 Stéphanas hik'e Fortunátas ła'íí Akéyas hikaihíí baa shił gozhǫ́ǫ́: nohwíí doo nohkáh dagee áí hikai.
18 Shiyi'siziiníí hanáyołgo ádaashiilaa, ła'íí nohwíí ałdó' ágádaanohwislaa: nṉee ágádaat'eehíí daadinołsįgo ba'ihédaanohsį.
19 Asiagee ínashood ha'ánáłséhíí dawa, Gozhǫ́ǫ́, daanohwiłṉii. Áquila hik'e Priscílla ła'íí bigową yuṉe' ha'ánáłséhíí ałdó' dawa nohweBik'ehń binkááyú, Gozhǫ́ǫ́, daanohwiłṉii.
20 Christ biláhyú nohwik'ííyú daanliiníí dawa, Gozhǫ́ǫ́, daanohwiłṉii. Daagodinołsįgo daałohts'ǫs le'.
21 Shíí, Paul, Gozhǫ́ǫ́, nohwiłdishṉiihíí dashíí shigan bee k'eshiłchį́į́.
22 Nṉee ła' doo Jesus Christ nohweBik'ehń bił nzhǫǫ dayúgo, bił ch'ígodíni at'éé. NohweBik'ehń nánídáh.
23 Jesus Christ nohweBik'ehń biłgoch'oba'íí bee nohwił goz'ąą le'.
24 Christ Jesus binkááyú shił ijóóníí bee nohwich'į' goz'ąą le'. Doleełgo at'éé.


3
1 Da'ágát'éégo isdzáné daanohłíni, nohwiką' daadohts'ag; áík'ehgo Bik'ehgo'ihi'ṉań biyati' doo yikísk'eh ádaat'ee dayúgo, doo nt'é daabiłdohṉii da ndi, nłt'éégo ádaanoht'eehíí bee da'odląą daaleehgo daahonołbįįh doleeł;
2 Nłt'éégo ánádaaht'įįłgo ła'íí Bik'ehgo'ihi'ṉań daadinołsįgo daayo'įįhíí bighą da'odląą daaleeh.
3 Doo nohwiká'yú zhą́ ídaadołzhǫǫ da, daazhógo nel'į́į́híí bighą doo nohwitsizíl iłtah at'éégo daashbizh da le', ła'íí dawahá óodo ádaaszaahíí doo nohwaa dahnazṉilgo da, ła'íí diyágé łáń ílííníí doo nohwik'isilaago da:
4 Áídá' nohwijíí yuṉe' nłt'éégo ágot'eehíí bee dénzhonégo ádaahłe', nohwijíí yuṉe' isht'edaagodnt'éégo, ła'íí dant'éheego be'ádaanoht'eego, áí be'ídaadołzhooníí doo da'ílíí daaleeh dahi, ła'íí Bik'ehgo'ihi'ṉań binadzahgee łáń ílíni.
5 Da'ágát'éégo doo áníidá' isdzáné daagodnłsiníí Bik'ehgo'ihi'ṉań yaa da'ołííhíí ídaadilzhǫǫ lę́k'e, biką' daidits'ago:
6 Sarah ágát'éégo Abraham yidits'ag lę́k'e, shinant'a' yiłṉiigo: da'osodląądhíí bighą áń bich'eke'yú k'ehgo daasolįį, nłt'éégo ádaanoht'eeyúgo, ła'íí doo nt'é bik'e nadaałyiz dayúgo.
7 Da'ágát'éégo nṉee daanohłíni, nohwi'aa baa natsídaahkeesgo bił daagonohłįį, bits'í doo nłdzil dahíí bighą daadinołsį, Bik'ehgo'ihi'ṉań biłgoch'oba'íí nohwi'ihi'ṉa' nohwá ágołsiníí da'ánohła nohwíyééhíí bighą; áík'ehgo da'ohkąąhgee doo nohwich'į' nagontł'og da.
8 Da'iké'yú goz'aaníí, daanohwigha nohwinatsekees dała'á ádaanołsį, łaa daach'ohba' le', odlą' bee iłk'isyú daanohłįįgo łił daanohjǫǫ le', nohwijíídí' nohwił daagoch'oba' le', k'édaanohsį le':
9 Ła' doo bik'ehyú ádaanohwizlaa dayúgo doo iké'déṉá ágánádaahdle' da, daanohwóch'iid lę́k'eyúgo doo t'ąązhį' daahóhch'iid da: áídá' gozhóóníí bá hádaaht'įį; díí bighą Bik'ehgo'ihi'ṉań nohwich'į' ánṉiid bídaagonołsį, ła'íí áí bee gozhóóníí nohwíyéé doleeł.
10 Hadíń ihi'ṉá bił nzhooníí, ła'íí nłt'éégo bíyołkaał hat'ííníí, áń doo nchǫ'go yałti' da le', doo łé'iłchoo da le':
11 Áń nchǫ'íí yits'ą́'zhį' anṉe'go nłt'ééhíí ye'at'į́į́ le'; iłch'į'gont'ééhíí yiká hát'į́į́go nłdzilgo yikádéz'įį le'.
12 NohweBik'ehń nṉee dábik'ehyú ádaat'eehíí yik'idéz'įį, áí bi'okąąhíí yíyésts'ąą: áídá' nṉee doo bik'ehyú ánádaat'įįł dahíí yits'ą́'zhį'go dahnot'aał.
13 Nłt'éégo ádaanoht'eedá', hadíńshą' nohwiṉí'diłṉíh?
14 Dánzhǫǫgo zhą́ ágot'eehíí bighą nohwiniidaagonłt'éé ndi, nohwá gózhǫ́ǫ́ doo: nṉee nohwik'edaanṉiihíí doo bédaałdzid da, doo nohwił nadaagontł'og da le';
15 Áídá' nohweBik'ehń, Bik'ehgo'ihi'ṉań nlįįgo, nohwijíí yuṉe' daadinołsį le': nłt'ééhíí nohwádįhyú goz'aaníí nohwijíí biyi' yuṉe' nda'ołííhíí nṉee ła' yighą nanohwídíłkidyúgo, hagot'éégo bich'į' hahdziihíí t'ah bíntsé bídaagonołsį le', tąądégo ła'íí daadinołsįgo baa nadaagołṉi' le':
16 Nłt'éégo ánádaaht'įįłgo ídédaagososįįdgo, Christ biláhyú nohwi'at'e' nłt'éé ndi łéda'iłchoogo nchǫ'go ánádaat'įįł daanohwiłṉiihíí ídaa yádaandzį doleeł.
17 Bik'ehgo'ihi'ṉań bik'ehgoyúgo nłt'éégo ánádaaht'įįł ndi nohwiniidaagonłt'ééhíí dábik'eh, áídá' nchǫ'go ánádaaht'įįł zhiṉééhíí bighą nohwiniidaagonłt'ééyúgohíí doo nzhǫǫ da.
18 Christ dałahńdi nohwinchǫ'híí bighą biniigodelzaa, áń dábik'ehyú át'ééhíí doo bik'ehyú ádaat'ee dahíí yá biniigodelzaa, Bik'ehgo'ihi'ṉań yaa nnohwiṉííłhíí bighą, bits'í zhą́ zesdįį, áídá' biyi'sizíni doo zesdįį da, áí bee naadiidzaa:
19 Áí bee spirits ha'áshijeedyú ńyáágo yich'į' yałti';
20 Áí spirits‐híí doo áníidá' dabízhą́ daabik'eh ndi Bik'ehgo'ihi'ṉań bágoho'aał lę́k'e; Noah hiṉaadá' tsina'eełíí áile'dá' tsina'eełíí biyi' tsebíí hilt'eego zhą́ hasdákai, tú biláhyú.
21 Áí túhíí tú bee baptize ánohwi'delzaago Jesus Christ daztsąądí' naadiidzaahíí biláhyú hasdáhiikaihíí bee nohwił ch'í'ṉah ágolzaa, (baptism doo koká' chiníí naił'eełgo ágolzee da, áídá' Bik'ehgo'ihi'ṉań binadzahgee dábik'ehyú ách'ít'éégo ídégoch'iłsįgo ágolzee.)
22 Christ yaaká'yú onádzaago Bik'ehgo'ihi'ṉań bigan dihe'nazhiṉéégo dahsdaa; Bik'ehgo'ihi'ṉań binal'a'á yaaká'yú daagolííníí, ła'íí yedaabik'ehíí, ła'íí spirits binawodíí dawa daabidits'ago ádaabi'deszaa.


8
1 Áík'ehgo k'adíí Christ Jesus biyi' daanlíni, bighą bił ch'ígódeeh doleełíí da'ádįh, áí doo bi'at'e' nchǫ'íí yikísk'eh ádaat'ee da, áídá' Holy Spirit zhą́ yikísk'eh ádaat'ee.
2 Christ Jesus biyi' nshłįįgo, Holy Spirit behinshṉaahíí binawodíí nchǫ'íí binawodíí bee dastsaah doleeł n'íí yits'ą́' shinłtį́į́.
3 Jews bich'į' begoz'aaníí nchǫ'go be'ádaant'eehíí bighą doo nalwod da silįį, áík'ehgo begoz'aaníí doo áyóléh át'éé da n'íí Bik'ehgo'ihi'ṉań áyíílaa, áń dabíí biYe' nohwits'í nda'iłsiihíí k'ehgo at'éégo nohwinchǫ'híí bighą yinł'a', áík'ehgo nchǫ'íí nohwits'í yiyi' golííníí bił ch'ígódeeh doleełgo bángot'ą́ą́:
4 Néé doo nohwi'at'e' nchǫ'íí bikísk'eh ádaant'ee da, áídá' Holy Spirit zhą́ bikísk'eh ádaant'eehíí bighą begoz'aaníí dábik'ehgo aṉííhíí bikísk'eh ádaant'ee.
5 Hadíí dabíí bi'at'e' yikísk'eh ádaat'eehíí bits'í hádaat'iiníí zhą́ yaa daabiini'; áídá' Holy Spirit yikísk'eh ádaat'eehíí Holy Spirit hádaat'iiníí yaa daabiini'.
6 Ko'at'e' nchǫ'íí bikísk'ehyú ágot'eehíí baa koni'íí da'itsaahíí bee ká goz'ąą; áídá' Holy Spirit bikísk'ehyú ágot'eehíí baa koni'íí ihi'ṉaahíí ła'íí iłch'į'gont'ééhíí bee ká goz'ąą.
7 Hadíń bi'at'e' nchǫ'íí yikísk'ehyú ágot'eehíí yaa biini'íí Bik'ehgo'ihi'ṉań yik'enṉiih: Bik'ehgo'ihi'ṉań yegos'aaníí doo ye'at'éé da, da'aṉii doo áoṉéh át'éé da.
8 Áík'ehgo hadíń dabíí bi'at'e'íí yikísk'eh ádaat'eehíí doo hagot'éégo Bik'ehgo'ihi'ṉań yił daagoyiłshóni at'éé da.
9 Áídá' nohwíí doo nohwi'at'e' nchǫ'i bikísk'eh ádaanoht'ee da, áídá' Holy Spirit yikísk'eh ádaanoht'ee, Bik'ehgo'ihi'ṉań biSpirit da'aṉii nohwiyi' golį́į́yúgo. Nṉee ła' Christ biSpirit doo da'aṉii biyi' golį́į́ dayúgo, áń doo Christ bíyéé nlįį da.
10 Christ nohwiyi' golį́į́yúgo, nohwits'í nanne' ndi Holy Spirit biláhyú daahinohṉaa, dábik'ehyú ádaanoht'eego ánohwilaahíí bighą.
11 Jesus daztsąądí' naadiidzaago áyíílaahíí biSpirit nohwiyi' golį́į́yúgo, Christ daztsąądí' naadiidzaago áyíílaahíí biSpirit nohwiyi' golííníí biláhyú nohwits'í datsaah doleełíí ałdó' hiṉaago ánáidle'.
12 Áí bighą, shik'ííyú, doo nt'é bighą nohwi'at'e' nchǫ'íí bikísk'eh ádaant'ee da.
13 Dánohwíí nohwi'at'e' bikísk'eh ádaanoht'eeyúgo nanohne': áídá' nohwi'at'e' nchǫ'íí Holy Spirit bee nadaałtseedyúgo da'aṉii daahinohṉaa.
14 Bik'ehgo'ihi'ṉań biSpirit nadaabiiłaahíí dawa, áí da'aṉii Bik'ehgo'ihi'ṉań bichągháshé daanlíni ádaat'ee.
15 Holy Spirit biláhyú Bik'ehgo'ihi'ṉań bichągháshé daasiidlįį, áík'ehgo k'adíí doo isnah binant'a' yédaaldzidhíí k'ehgo Bik'ehgo'ihi'ṉań bédaahiildzid da, áídá', Ábba, shiTaa, daabiłn'ṉii.
16 Bik'ehgo'ihi'ṉań bichągháshé daandlįįgo nohwijíí yuṉe' Holy Spirit dabíí nohwił nadaagolṉi':
17 Bichągháshé daandlįįyúgo Bik'ehgo'ihi'ṉań bíyééhíí nohwíyéé doleeł, néé hik'e Christ biłgo; Christ bił nohwiniidaagonłt'éé lę́k'eyúgo, dabíí bił dała' ízisgo be'ádaant'eego ádaanohwi'dolṉiił.
18 Yuṉáásyú baa gozhóóníí nohwádįhyú goz'aaníí ch'í'ṉah ádolṉiił, áí baa natseskeesgo díí jįįgo nyee'i biyi' nashaahíí doo shił hago'at'éé da.
19 Dawa Bik'ehgo'ihi'ṉań áyíílaahíí Bik'ehgo'ihi'ṉań bichągháshé da'aṉii bíyéégo ch'í'ṉah ádolṉiiłíí dázhǫ́ yiká daadéz'įįgo biba' ádaat'ee.
20 Dawahá alzaahíí doo nt'é da'ílį́į́ dago alzaa, doo hádaat'įįhíí bighą da, áídá' ágádaat'eego Bik'ehgo'ihi'ṉań bándaagoz'ąą, ágát'éé ndi díínko Bik'ehgo'ihi'ṉań nyołíí;
21 Dawahá alzaahíí da'ílíí hileeh di'ṉii ndi bits'ą́'zhį' hasdádokah, Bik'ehgo'ihi'ṉań bichągháshé baa gozhǫ́ǫ́ doleełgo da'itsaahíí yits'ą́'káhíí k'ehgo dawahá alzaahíí ałdó' da'ílíí hileehíí yits'ą́'dokah.
22 Dawa alzaahíí dała' bił na'diṉi'go ík'idi'ṉii, díí jįį t'ah ágát'éégo bídaagonlzį.
23 Áídá' doo áí zhą́ da, néé dó', Bik'ehgo'ihi'ṉań bichągháshé daandlįįgo ch'í'ṉah ádaanohwi'dolṉiiłgo nohwits'í ła'i ánálṉéh doleełíí biba' ádaant'eedá' ík'ida'n'ṉii, néé Holy Spirit nohwiyi' na'iziid nkegonyaahíí ndi ík'ida'n'ṉii.
24 Díí nłt'éhi ndaahóndliigo hasdánohwi'do'ṉil: nłt'éhi ch'o'įįyúgo doo nt'é bighą nnach'ódlíí da: hadíń nt'éhéta yiłtsąąyúgo nt'é bighą dayúweh nyihołíí doleeł?
25 Áídá' nt'éhéta doo daahiit'įį dahíí ndaahóndliiyúgo, hada'ólṉiigo biba' ádaant'ee.
26 Ágát'éégo doo daanldzil dagee Holy Spirit nohwich'oṉiih: nt'é bighą da'ohiikąąh doleełíí doo bídaagonlzį da ndi Holy Spirit dabíí nohwá okąąh, néé ch'éh ádaan'ṉiihíí bighą ík'eda'n'ṉiigo.
27 Holy Spirit nṉee Bik'ehgo'ihi'ṉań báhadaadeszaahíí yá okąąh, Bik'ehgo'ihi'ṉań hát'į́į́híí k'ehgo okąąhíí bighą Bik'ehgo'ihi'ṉań, kojíí yuṉe' nantaahíí, Holy Spirit binatsekeesíí yígółsį.
28 Díínko bídaagonlzį, hadíí Bik'ehgo'ihi'ṉań bił daanzhooníí, ła'íí dabíí ngonłchį́į́go yiká ádaanṉiidíí dawa dała' nłt'éégo bá ádaalṉe'go áyíłsį.
29 Bik'ehgo'ihi'ṉań nṉee bíyéé doleełíí dabíntségo yídaagołsį, áí biYe' yedaałt'éégo ádaabidilṉe'go dabíntsé yengon'ą́ą́, biYe' bik'isyú łą́ą́go bíí dantsé naghaa doleełhíí bighą.
30 Bik'ehgo'ihi'ṉań bíyéé doleełíí dabíntsé yídaagołsiníí yiká ádaanṉiid: yiká ádaanṉiidíí binchǫ'íí yits'ą́'zhį' ch'ínádaayizṉil: ła'íí ch'ínádaayizṉilíí iłch'į'daabi'dolṉiiłgo yángon'ą́ą́.
31 Áík'ehgo nt'é daan'ṉii áídá'? Bik'ehgo'ihi'ṉań bił daagohiit'įįyúgo, hadíńshą' nohwich'į' na'iziidgo nohwaa gonłṉee doleeł?
32 Bik'ehgo'ihi'ṉań dabíí biYe' ndi doo t'ąązhį' yotą' dago daanohwigha nohwá nyinłtííníí, da'áń bił dała' dawahá daazhógo nohwainé' go'į́į́.
33 Nṉee Bik'ehgo'ihi'ṉań yita'hazlaahíí hadíń nt'é yik'izhį' yidi'aah? Bik'ehgo'ihi'ṉań dábik'ehyú ádaat'éhi yiłnṉiidi at'éé.
34 Hadíń nohwił ch'ídaagógheehgo nohwándaago'aah áídá'? Christ Jesus doo nohwándaago'aah da, áń nohwá daztsąą, áídí' daztsąądí' naadiidzaa, áń Bik'ehgo'ihi'ṉań bigan dihe'nazhiṉéégo dahsdaa, da'áń ałdó' nohwá ná'okąąhi at'éé.
35 Hadíńshą' Christ bił daanjǫǫhíí yits'ą́'zhį' ánohwile'? Doo hadíń da go'į́į́. Ya' nyee'íí biyi' hiikahíí Christ bił daanjǫǫhíí yits'ą́'zhį' ánohwile' née, ya' nohwich'į' nagontł'ogíí née, ya' nohwiniidaagonłt'ééhíí née, ya' shiṉá' góyéé'íí née, ya' nohwidiyágé ádįhíí née, ya' ńgodzidíí née, dagohíí ya' bésh be'idiltłishé bee nohwidizideehíí née?
36 Bek'e'eshchiiníí gáṉíígo, Níyéé daandlįįhíí bighą nadaanohwi'ditseedgo o'i'ááh; dibełį́į́ natseedgo bágoz'ąąhíí k'ehgo nohwaa natsídaats'ikees.
37 Dah, díí dawa bee nohwich'į' ánágot'įįł ndi, Christ bił daanjǫǫhíí biláhyú doo adząąyú itisgo daagonelṉaa da.
38 Da'aṉii bígonsį, doo nt'é Bik'ehgo'ihi'ṉań bił daanjǫǫhíí yits'ą́'zhį' nohwinoṉííł át'éé da, da'itsaahíí ndi, ihi'ṉaahíí ndi, Bik'ehgo'ihi'ṉań binal'a'á yaaká'yú daagolííníí ndi, spirits nchǫ'íí binadaant'a'íí ndi, spirits binawodíí ndi, dák'ad be'ágot'eehíí ndi, yuṉáásdí' nohwich'į' goldohíí ndi,
39 Yudahyú ágot'eehíí hik'e yuyahyú ágot'eehíí ndi, nt'éhéta alzaahíí ndi, díí dawa doo Bik'ehgo'ihi'ṉań bił daanjǫǫhíí yits'ą́'zhį' nohwinoṉííł át'éé da, Christ Jesus nohweBik'ehń biláhyú Bik'ehgo'ihi'ṉań bił daanjǫǫ.


21
1 Jesus hadag déz'įįgo nṉee ízis da'it'iiníí zhaali biyi' ohilkaadíí biyi' yuyaa bizhaali odaayihiłkaadgo yiłtsąą.
2 Áígé' isdzán itsaa nlíni tét'iyéhi zhaali naki doo ílį́į́ le'at'éhi oyíłkaadgo yiłtsąą.
3 Áík'ehgo gáṉíí, Da'aṉiigo gádaanohwiłdishṉii, áí itsaa tét'iyéhíí nṉee dawa zhaali odaiheskaadíí bitisgo zhaali oyíłkaad:
4 Nṉee ízis da'it'iiníí bizhaali Bik'ehgo'ihi'ṉań yaa daayiṉiiłgo zhaali biyi' ohilkaadíí biyi' yuyaa odaiheskaad: áíná' itsaahń tét'iyé ndi bizhaali da'áí zhą́ goyiłíni oyíłkaad.
5 Nṉee ła' da'ch'okąąh goz'aaníí tséé dénzhónéhi ła'íí dawahá dénzhónéhi ndaayihezṉilíí be'ágolzaahi yaa yádaałti'ná' Jesus gáṉíí,
6 Díí daoł'iiníí tséé iłká' dahnagozṉilíí doo ła' iłká' dahnast'ą́ą́ da doleeł, dawa nanehiłkaad doleeł.
7 Áík'ehgo nabídaadiłkidgo gádaabiłṉii, Iłch'ígó'aahíí, da'os'ah ágoṉéhi, dawa be'ágoṉe'go hat'íí bee bígózį doleeł?
8 Áík'ehgo gábiłṉii, Ádaa daagonołdząą, nṉee ła' ch'a'onohołt'e' hela': łą́ą́go shizhi' yee daahikáh doleeł, Shíí Christ nshłįį; ałk'iná' Christ nádaałíí biká' ngonyáá, daaṉiigo: áí biké' dahdołkáh hela'.
9 Áígé' nagonłkaadíí ła'íí iłch'į' nadaagontł'ogíí baat'ídaanołsį ndi doo ńdaałdzid da: áí iłtsé begolṉe'hi at'éé; ndi nnágodáhíí doo dagoshch'į' begolṉe' da.
10 Áígé' gánádaabiłdo'ṉiid, Nṉee iłtah at'éégo hadaazt'i'íí iłch'į' nanágonłkaad doleeł, ła'íí nṉee dała'á binant'a' daagolínihíí ałdó' iłch'į' nanágonłkaad doleeł:
11 Da'adzaayú ízisgo ni' nagohi'naa doleeł, shiṉá' góyééhíí benagowaa doo, ła'íí nadaagontł'ogíí iłtah at'ééhíí benadaagowaa doleeł; dázhǫ́ négodzidíí ła'íí godiyįhgo be'ígóziníí yaaká'gé'go bee ádaagot'įį doleeł.
12 Áí dawa t'ah doo hwahá begolṉe' daná' nṉee daanohwiłtsoodgo nohwiniidaagodile' doleeł, Jews ha'ánáłséhíí bich'į' odaanohwiłt'e' doleeł, ła'íí ha'ádaanohwiłkaad doo, ła'íí shizhi' bee daanohwich'ozhííhíí bighą ízisgo nant'án ła'íí nant'ánchań biyahzhį' nádaanohwiłt'eeh doo, nohwaa yádaałti'go.
13 Dząągee shá nadaagołṉi' doleeł.
14 Doo iłtsé hat'íí dishṉiih shįhíí baa natséskees dago nohwiini' ładaałe':
15 Shíí yati' nohwaa hishṉiił doo, góyą́ą́go ádaanohwish'įį doleeł, hayíí nohwaa dahdaagoz'aaníí doo nohwitisgo hanádaadziih dago, doo nohwaa daagodiit'aah dago.
16 Dá daanohwitaa, nohwimaa, nohwik'isyú, nohwik'íí, ła'íí nohwit'eké ndi nohwaa yáda'iti'go ndaanohwiṉiił doleeł; ła'íí ádaaṉiigo nohwíí ła' nadaanohwiłtseed doleeł.
17 Shizhi' bee daanohwich'ozhííhíí bighą nṉee dawa nohwik'edaanṉiih doleeł.
18 Da'ágát'éé ndi nohwitsits'in biká'gé' nohwitsizílíí dała'á ndi doo ch'a'odeeł da doleeł.
19 Daagoyéégo nohwich'į' na'idziid ndi hadag ádaanołt'ee, áík'ehgo nohwiyi'siziiníí bídaagowa'.
20 Jerúsalemyú silááda biṉaa łeednt'i'go daoł'įįyúgo, daagołchǫǫhíí biká' ngoṉáhgo bídaagonołsį doo.
21 Nṉee Judéa golzeeyú daagolííníí dził naz'aaníí yich'į' okeeh doo; Jerúsalem yuṉe' daagolííníí ch'ínókáh; ła'íí da'dáńyú daagolííníí Jerúsalem yuṉe' dáko ha'aokáh hela'.
22 Iłk'ínágodildǫǫhíí goldoh biká' ngowaa, baa k'e'eshchiiníí dawa begolṉe' doleeł.
23 Áígee goldohíí daaltsaaníí ła'íí isdzáné mé' daabiłbe'íí bá góyéé doleeł! Ni'gosdzáń biká' góyéégo nagowaa doo, díí hat'i'íí áígee biniidaagodidolṉiił.
24 Bésh be'idiltłishé bee nabi'ditseed doo, ła'íí nṉee iłtah at'éégo hadaazt'i'íí bi'isna' daanlįį doo: doo Jews daanlįį dahíí Jerúsalem yiká' nakai doleeł, doo Jews daanlįį dahíí ąął bengonyaazhį'.
25 Ch'ígona'áí, tł'é'gona'áí, ła'íí ts'iłsǫǫsé biyi' godiyįhgo be'ígóziníí hit'įį doo; ni'gosdzáń biká' nṉee iłtah at'éégo hadaazt'i'íí hat'íí bighą ánágot'įįł doo yídaagołsį dago bitah góyéégo nagowaa doo; túnteel ła'íí túnteel nádidáhíí díyat'éégo áṉíí doleeł;
26 Ni'gosdzáń biká' hago ágoṉéh shįhíí bik'e nṉee natsídaalyiz doleeł: yaagé' benagowodíí ndi nahi'naa doo.
27 Áígee áníita shíí, nṉee k'ehgo Niyááhíí, yaak'os biyi'gé' shinawod bee, ła'íí dázhǫ́ shich'ą́'idindláádgo náshdaałgo daashidołtseeł.
28 Díí benagowaahíí bee nkegonyaaná' hadag yaa daanołt'ąągo hadag daadeł'į́į́; hasdánohwidi'ṉiiłíí biká' ngonyááhíí bighą.
29 Iłch'ígót'aahgo na'goṉi'íí yee yił nagolṉi'; Fig bitsiníí ła'íí tsį dawa daanoł'į́į́;
30 Bit'ąą nádaagodleełgo daał'įįná' k'ad shįį nágodleehgo bídaagonołsį.
31 Da'áík'ehgo áí be'ádaagoṉe'íí goldohgo daał'įįná' Bik'ehgo'ihi'ṉań nant'aahíí biká' nagowaago bídaagonołsį doo.
32 Da'aṉii gádaanohwiłdishṉii, Díí daałinolt'įįłíí doo nohwee ch'ígoṉáh da, díí ádaanohwiłdéṉiidíí dawa begolzaago zhą́'
33 Yáá ła'íí ni'gosdzáń biłgo bech'ígoṉáh doleeł, áíná' shiyati'íí doo bech'ígowáh da doleeł.
34 Ídádaadesół'įį, daazhógo anákeełíí, bił nádaagodiyisíí, ła'íí ni'gosdzáń biká' ágot'eehíí doo bee ádaanołt'ee da le'; ágádaanołt'eeyúgo dánohwinats'ą́ą́ná' áí bijįį dánko bee nohwiká ngododaałi at'éé.
35 Áí bijįį be'ijizhé iłjizhíí k'ehgo nṉee dawa ni'gosdzáń biká' daagolííníí bee biká' ngowáh.
36 Áík'ehgo dákozhą́ daadoł'į́į́ ła'íí da'ołkąąh, áík'ehgo nohwidziilíí nohwá ágolzaahíí bee áí ágoṉe'íí dawa bich'ą́'zhį' ádaałṉe' doleeł, ła'íí shíí, nṉee k'ehgo Niyááhíí, shidáhzhį' daadołsįįł.
37 Dajįį biigha Jesus da'ch'okąąh goz'ąą yuṉe' iłch'ígó'aah; tł'é'gohíí dził Olives golzéhi si'ąąyú bee náiłkáhyú onadáh lę́'e.
38 Dázhǫ́ t'ałbį nṉee dawa da'ch'okąąh goz'ąąyú nihikáh lę́'e, bídaayésts'ąąyú.


15
1 Néé nohwi'odlą' daanldzilíí, hadíí biini' nakigo bi'odlą' doo daanłdzil dahíí bich'odaahi'ṉii le', doo danéé ídaa natsídaahiikeesíí bighą da.
2 Áídá' néé dała'á daantįįgee nohwit'ahdí' daagolííníí bá nłt'éé doleełíí baa natsídaahiikees le', bi'odlą' nłdzil hileehíí bighą.
3 Christ ndi doo dabízhą́ ídaa natsekees da ni'; bek'e'eshchiiníí biyi' biTaa gáyiłṉii, Hadíí bee daanich'o'ṉi' n'íí shik'izhį' nasdlįį, ṉii.
4 Doo áníidá' Bik'ehgo'ihi'ṉań biyati' bek'e'eshchiiníí bee nohwił ch'ígót'aahíí bighą alzaa, nohwi'odlą' nłdzilgo áile'go hadah ádaanohwiłsįgo, nohwádįhyú nłt'éhi goz'aaníí ndaahóndlii doleełhíí bighą alzaahi at'éé.
5 Bik'ehgo'ihi'ṉań, kóni' k'eh ách'íłsįgo ła'íí ko'odlą' nłdzilgo áyíłsiníí, dałełt'eego natsídaahkeesgo nohwaa daidino'áah, Christ Jesus be'ádaanoht'eego:
6 Áík'ehgo nohwinatsekees dała'ágo, nohwiyati' dała'ágo Bik'ehgo'ihi'ṉań, Jesus Christ nohweBik'ehń biTaahíí, ba'ihédaanohsį doleeł.
7 Christ k'ínoho'ṉiihíí k'ehgo k'ídaałoh'ṉii, áík'ehgo nṉee Bik'ehgo'ihi'ṉań ya'ihédaanzį doleeł.
8 Gánohwiłdishṉii, Jesus Christ nṉee circumcise ádaabi'deszaahíí binal'a'á silįį, Bik'ehgo'ihi'ṉań bits'ą́'dí' da'aṉiihíí baa bił ch'í'ṉah ágoléhgo, ła'íí daanohwitaa n'íí Bik'ehgo'ihi'ṉań nt'é bee yángon'ááníí begolṉe' doleełgo:
9 Ła'íí doo Jews daanlįį dahíí Bik'ehgo'ihi'ṉań biłgoch'oba'íí ya'ihédaanzį doleełgo; bek'e'eshchiiníí gáṉíígo, Díí bighą doo Jews daanlįį dahíí naa bił nadaagoshṉi', ła'íí nizhi' baa idish'aałgo na'ihénsį doleeł.
10 Gánádi'ṉii, Doo Jews daanohłįį dahíí, Bik'ehgo'ihi'ṉań bichągháshé bił nohwił daagozhǫ́ǫ́ le'.
11 Ła'íí gánádi'ṉii, Doo Jews daanohłįį dahíí dawa, nohweBik'ehń ba'ihédaanohsį le'; nṉee dawa ałdó' ba'ihédaanohsį le'.
12 Esaias ałdó' gáṉíí, Ch'il bikeghad bits'ą́'dí' hanajéédíí k'ehgo Jesse bits'ą́'dí' hanádaałołchiiníí dała'á doo Jews daanlįį dahíí yá nant'aa doleełíí hígháh; áń doo Jews daanlįį dahíí bada'ołíí doleeł.
13 Holy Spirit binawod biláhyú nłt'éhi nohwádįhyú goz'aaníí ndaahohłííhíí itis odaazlįį doleełhíí bighą Bik'ehgo'ihi'ṉań, nłt'ééhíí ndaahołíígo ádaanohwile'íí, daahohdląągo koł gozhóóníí ła'íí iłch'į'gont'ééhíí nohwee halk'ił le'.
14 Shik'ííyú, nłt'ééhíí be'ádaanoht'eego, dázhǫ́ daagonohsąągo nohwígonsį, ła'íí łił ch'ídaagonoht'aahgo bídaagonoł'ąą.
15 Da'ágát'éé ndi doo shiini' hą́h dago ła' nohwich'į' bek'e'shiłchį́į́, bínádaadołṉíh doleełgo, Bik'ehgo'ihi'ṉań biłgoch'oba'íí shik'izhį' áyíílaahíí bighą,
16 Okąąh yedaabik'ehi Bik'ehgo'ihi'ṉań yánada'iziid n'íí k'ehgo Jesus Christ bá na'isiidgo Bik'ehgo'ihi'ṉań bits'ą́'dí' yati' baa gozhóni doo Jews daanlįį dahíí bił nadaagoshṉi', áík'ehgo doo Jews daanlįį dahíí Holy Spirit bee hadaadelzaago Bik'ehgo'ihi'ṉań baa nánshṉiiłgo naidiiṉiił doleeł.
17 Bik'ehgo'ihi'ṉań bána'isiidhíí bighą Jesus Christ biláhyú ída'oshdlíí.
18 Christ shiláhyú ánát'įįłíí zhą́ doo shiini' hą́h dago baa nagoshṉi' doleeł, shinkááyú doo Jews daanlįį dahíí Bik'ehgo'ihi'ṉań biyati'íí yikísk'eh ádaat'eego ádaayiłsį, shinkááyú yałti'go hik'e ánát'įįłgo, ła'íí
19 Godiyįhgo be'ígóziníí hik'e ígozisgo ánágot'įįłíí Christ shinkááyú ánát'įįłgo, ła'íí Bik'ehgo'ihi'ṉań biSpirit binawodíí shinkááyú na'iziidgo Jerusalemdí' Ilírikamzhį' daagotahyú Christ nłt'éégo baa na'goṉi'íí ąął baa yásíłti' ni'.
20 Áík'ehgo Christ doo bígózį dayú yati' baa gozhóni baa yashti'go nabik'í'isiid ni', Christ iłk'idá' bígózįyú baa yashti'yúgo, ła' nṉee kįh bitł'ááh si'aaníí áyíílaahíí biká'gee na'ishtł'įhíí k'ehgo ashṉe' doleeł ni':
21 Áídá' bek'e'eshchiiníí gáṉíígo, Hadíń doo hwahá baa bił nagoṉi' dahíí bił ch'í'ṉah daaleeh: hadíń doo hwahá ya'ikodaanzį dahíí yídaagołsį doo, ṉii.
22 Áík'ehgo yashti'go nashi'dintł'ogíí bighą ch'éh nohwich'į' disháhgo asht'įį ni'.
23 Áídá' k'adíí dząągee doo hayú yánánáshtih dago, ła'íí doo ałch'ídé łegodzaa da nohwich'į' disháh hásht'į́į́go,
24 Spainyú déyáágo nohwini'gee ch'ínsháhgo daanohwidistseełíí hásht'į́į́, áígee dét'įhézhį' nohwił daagozhǫ́ǫ́go nahétąą hik'e Spainyú naadesdzaago shich'odaadohṉiił nsį.
25 K'adíí Jerusalemyú Jesus daayokąąhíí bich'odaashṉiihyú déyáá.
26 Macedóniayú ła'íí Akéyayú daagolínihíí bił daagozhǫ́ǫ́go Jerusalemgee Jesus daayokąąhíí tédaat'iyéhíí zhaali yich'į' ádaile'.
27 Da'aṉii yaa bił daagozhǫ́ǫ́go ádaile'; áí da'aṉii baa hadais'áhi daanlįį. Áígee Jesus daayokąąhíí yaaká'dí' begoz'áni daabíyééhíí łahzhį' doo Jews daanlįį dahíí yaa daizné'híí bighą ni'gosdzáń biká'gee nandeehíí ła' yee yich'odaaṉiihgo dábik'eh.
28 Díí ąął ashłaago zhaali bá łenáhesdlaahíí baa daadeni'ą́ą́go nohwaa deshaał, Spainyú déyáágo.
29 Nohwaa níyáágo Christ nłt'éégo baa na'goṉi'íí bee gozhóóníí ch'ída'izkaadgo bee nohwaa nsháhíí bígonsį.
30 Áí bighą shik'ííyú, Jesus Christ nohweBik'ehń, ła'íí Holy Spirit bee łił daanjǫǫhíí bighą nánohwoshkąąh, Bik'ehgo'ihi'ṉań shá nádaahohkąąhgo dała' nohwił dahdaanshdǫh le'.
31 Áík'ehgo Judéagee doo da'odląą dahíí doo hago ádaashile' dago shá da'ohkąąh; ła'íí zhaali Jerusalemgee Jesus daayokąąhíí bá íła'áshłaahíí yaa biłdaagozhǫ́ǫ́go nádaidoné'go ałdó' shá da'ohkąąh;
32 Áík'ehgo Bik'ehgo'ihi'ṉań bik'ehgo shiłgozhǫ́ǫ́go nohwaa nsháh, ła'íí nohwigotahgee dét'įh nohwista' nsháhgo nohwił hanasół.
33 Bik'ehgo'ihi'ṉań be'iłch'į'gont'ééhíí nohwił nlįį le'. Doleełgo at'éé.


14
1 Hadíń bi'odlą' doo nłdzil dahíí bich'į' daanohshǫǫ le', doo bił ładaadoht'áhgo da.
2 Nṉee ła' bi'odlą' golííníí hidáń da'adzaahíí yiyąą, áídá' ła' bi'odlą' doo nłdzil dahíí hidáń hadaajeehíí zhą́ yiyąą.
3 Nṉee hidáń dawa yiyąąhíí ła' nṉee doo dawa yiyąą dahíí doo da'ílínégo yaa natsekees da le'; ła'íí nṉee doo dawa yiyąą dahíí ła' nṉee dawa yiyąąhíí ałdó' doo da'ílínégo yaa natsekees da le': bíí ałdó' Bik'ehgo'ihi'ṉań nábinłtíni at'éé.
4 Nihíí hant'é ńlį́į́go ła'i yána'iziidíí baa yáńłti'go? Binant'a'íí nłt'éégo yána'iziidyúgo dá na'iziid doleeł, doo nłt'éégo yána'iziidíí ch'ínált'e'. Binawod bá ágolzį doo, Bik'ehgo'ihi'ṉań zhą́ binawod golį́į́go sizįįgo ábile'.
5 Nṉee ła' ła'jįį ła'ihíí yitisgo yidnłsį: ła'íí dawa dałełt'eego yidnłsį. Nṉee dała'á daantį́į́gee doo bił nagokigo yaa natsekees da le'.
6 Hadíń ła'jįį yidnłsįhíí nohweBik'ehń yidnłsįgo at'į́į́; hadíń ła'jįį doo yidnłsį dahíí bíí ałdó' nohweBik'ehń yidnłsįgo at'į́į́. Hadíń hidáń dawa yiyąąhíí nohweBik'ehń yidnłsįgo iyąą, Bik'ehgo'ihi'ṉań ya'ihénzįgo; nṉee doo dawa yiyąą dahíí ałdó' nohweBik'ehń yidnłsįgo at'į́į́, bíí dó' Bik'ehgo'ihi'ṉań ya'ihénzįgo iyąą.
7 Nṉee hiṉaayúgo doo dabíí ídebik'ehgo hiṉaa da, datsaahyúgo doo dabíí bik'ehgo datsaah da.
8 Daahin'ṉaayúgo nohweBik'ehń daanohwineł'į́į́go daahin'ṉaa; daahiitsaahyúgo nohweBik'ehń daanohwineł'į́į́go daahiitsaah: áík'ehgo daahin'ṉaa ndi dagohíí daahiitsaah ndi nohweBik'ehń bíyéé daandlįį.
9 Díí bighą Christ daztsąą, áídí' naadiidzaago naahi'ṉa', nanezna'íí hik'e daahiṉaahíí biłgo yeBik'eh doleełgo.
10 Nt'é bighą nohwik'isyú baa yádaałti'? Nt'é bighą nohwik'isyú da'ílínégo baa natsídaahkees? Néé Christ ndaago'a'go dahsdaagee daanohwigha bich'į' daahiidzįįh doleeł.
11 Bek'e'eshchiiníí gáṉíígo, NohweBik'ehń gáṉíí, Da'aṉii hinshṉaago da'aṉii gádishṉii, dakowa kogod bee shich'į' daach'ilzhíísh, dakowa kozé' bee Bik'ehgo'ihi'ṉań ba'ihédaach'inzį doleeł, ṉii.
12 Áík'ehgo daanohwigha dała'á daantį́į́gee Bik'ehgo'ihi'ṉań bich'į' ídaa nadaagohiilṉi' doleeł.
13 Áí bighą kodí' godezt'i'go doo łaa yádaahiilti' da le': díí k'ehgo nko nohwiini' łaadaahiidle', doo nohwik'ííyú yighą nadokałíí bádįhyú begoz'ąągo ádaahiidle' da, dagohíí dant'éhéta yeni'iłsiihíí doo bádįhyú begoz'ąągo ádaahiidle' da.
14 Díí bígonsį, Jesus nohweBik'ehń shił ígózįgo áshíłsį, hidánhíí doo nchǫ' da; áídá' hadíń hidáń nchǫ' nzįhíí bíí bich'į' nchǫ'.
15 Nt'é nnaahíí bighą nik'isn biṉi'ńṉihyúgo doo kołijóóníí be'áńt'éé da. Nt'é nnaahíí nṉee ła' bee bił ch'ígonoghéeh hela', áń Christ bá daztsáni at'éé.
16 Nt'éhéta nłt'éé ńńzį ndi, dénchǫ'égo baa yá'iti'yúgo, doo be'ánádaaht'įįł da le':
17 Bik'ehgo'ihi'ṉań bilałtł'áhgee itah ch'ilįįyúgo, doo nt'éhéta ch'iyąąhíí ła'íí ch'idląąhíí zhą́ bighą da; áídá' Holy Spirit binkááyú dábik'ehyú ách'ít'ééhíí, ła'íí kił nkegohen'ą́ą́híí, ła'íí kił gozhǫ́ǫ́híí bighą itah ch'ilįįhi at'éé.
18 Hadíń díí ye'at'éégo Christ yána'iziidíí, Bik'ehgo'ihi'ṉań bił dábik'eh, nṉee ałdó' bił dádaabik'eh.
19 Áík'ehgo haląą nt'éhéta nkegohen'ą́ą́go áyíłsiníí biká hádaahiit'įį le', ła'íí nt'éhéta daanldzilgo be'ádaałiidle'íí biká hádaahiit'įį le'.
20 Doo nt'éhéta daahsąąhíí bighą Bik'ehgo'ihi'ṉań binasdziidíí daałchǫǫh da. Hidáń dawa nłt'éé; ndi hadíń nt'éhéta yiyąąhíí bighą ła' nanakaadyúgo, áí yee ni'iłsiih.
21 Itsį' nnaahíí dagohíí wine ndląąhíí dagohíí dahago ánánt'įįłhíí bighą nik'isn nanakaadyúgo, dagohíí nt'éhéta nchǫ'go ánát'įįłgo ábile'yúgo, dagohíí nt'éhéta bighą bi'odlą' doo nłdzil dago ábile'yúgo doo be'ánánt'įįł dago nzhǫǫ.
22 Ni'odlą' nłdzil née? Bik'ehgo'ihi'ṉań binadzahgee nłt'éégo áńt'ééhíí bígonłsį́ le'. Hadíń áík'ehgo ánát'įįłíí doo ídángot'aa dago biyaa gozhǫ́ǫ́ doleeł.
23 Hadíń biini' nakigo da'adzaahíí yiyąąhíí, áí bighą ídángot'áni at'éé, doo bi'odlą' ye'at'į́į́ dahíí bighą: doo ki'odlą' be'ánách'ot'įįł dahíí nchǫ'go ánách'ot'įįłi at'éé.


3
1 Binant'a' ła'íí daabik'ehíí da'ádaaṉiiyú ádaat'eego yínádaalṉiihgo ádaanłsį́, binadaant'a' daadits'ago, ła'íí nłt'éégo ánádaat'įįłíí dawa dagoshch'į' ádaile'go,
2 Doo hadíń nchǫ'go yaa yádaałti'go da, doo iłch'į' hadaashkeego da, áídá' nzhǫǫgo ádaat'eego, ła'íí nṉee dawa bich'į' nłt'éégo ádaat'eego yíṉádaalṉiihgo ádaanłsį́.
3 Néé ałdó' doo daagondząą da ni', doo daadihiits'ag da ni', nohwich'į' na'deshch'a' ni', nchǫ'íí biká hágot'iiníí ła'íí gonedliiníí iłtah at'ééhíí bik'eh isnáh daandlįį ni', iyodaandzįgo daahii'ṉaa ni', ła' bíyééhíí ídáhádaat'įį ni', nṉee bik'edaan'ṉiih ni' ła'íí iłk'edaadin'ṉiih ni'.
4 Áídá' Bik'ehgo'ihi'ṉań Hasdánohwiṉiiłíí nṉee yaa ch'oba'íí ła'íí bił daanzhooníí ch'í'ṉah silįįdá',
5 Nohwaa ch'oba'go hasdánohwiṉil, doo nłt'éégo ánádaahiit'įįłhíí bighą da, áídá' nohwinchǫ'íí nohwá nal'eeldá' nadaagosiidlįį, ła'íí Holy Spirit áníidégo ánádaanohwisdlaa, áí bee Bik'ehgo'ihi'ṉań hasdánohwiṉil;
6 Bik'ehgo'ihi'ṉań, Jesus Christ Hasdánohwiṉiiłíí biláhyú Holy Spirit ch'ída'izkaadgo nohwaa daidez'ąą;
7 Áík'ehgo biłgoch'oba'íí bee dábik'ehyú ádaanoht'ee nohwiłnṉiidgo, dahazhį' ihi'ṉaahíí bee daahin'ṉaa doleełíí ndaahóndlii.
8 Díí ágolzeehíí da'aṉii ágolzéhi, díí ádishṉiihíí dayúweh baa yánánltihgo hasht'į́į́, áík'ehgo Bik'ehgo'ihi'ṉań daayosdląądíí nłt'éégo ánádaat'įįłíí dayúweh ye'ánádaat'įįł doleeł. Áí nłt'éé ła'íí nṉee bá nzhǫǫ.
9 Doo daagoyą́ą́ dago łaha'dit'áhíí, hadaałishchiiníí baa na'goṉi'íí, łił nadaagonlkaadíí, ła'íí begoz'ąąhíí bighą hadaashkeego łaha'dit'áhíí doo baa nanṉáá da; áí doo ílį́į́ da, doo nt'é bee alṉéh da.
10 Nṉee dabíí hát'į́į́yú odlaaníí nakidn bich'į' yásíńłti'dá', doo nidits'ag dayúgo yó'odn'áah;
11 Nṉee ágát'ééhíí da'aṉii ágot'eehíí yits'ą́'zhį' dahiyaago, doo bik'ehyú át'éé dago, dabíí ídángot'áni at'éé bígonłsį́.
12 Ártemas dagohíí Tíkikas nich'į' deł'a'dá' dáhadnlṉíhgo Nicópolisyú shaa nṉáh: akú shehaigo ngoni'ą́ą́.
13 Zénas, begoz'áni nłt'éégo yígółsini, ła'íí Apóllos biłgo dahdi'aashyú bich'oṉiihgo doo nt'é yídįh daanlįį da le'.
14 Bił ínashood daandliiníí nłt'éégo nada'iziidgo yídaagoł'aah le', áík'ehgo dabíí ídeedaahi'ṉaa, ła'íí dawahá yídįh daanliiníí yich'odaaṉii doleeł.
15 Nṉee bił nahashtááníí dawa, Gozhǫ́ǫ́, daaniłṉii. Bił dała' da'ohiidląągo bił daanjooníí, Gozhǫ́ǫ́, shá biłnṉii. Daanohwigha Bik'ehgo'ihi'ṉań biłgoch'oba'íí bee nohwich'į' goz'ąą le'. Doleełgo at'éé.


7
1 Baa shich'į' k'eda'shołchįį n'íí bee nohwich'į' k'e'ná'ishchii: Nṉee doo nanṉee dayúgo bá nłt'éé.
2 Áídá' dánko nant'į' nakáhíí bighą nṉee dała'á daantį́į́gee dabíí bi'aa golį́į́ le', ła'íí isdzáné dała'á daantį́į́gee dabíí biką' golį́į́ le'.
3 Isdzán biką' yił nteesh hat'į́į́yúgo nṉeehíí doo dah ṉii da le': ła'íí nṉee ałdó' da'áík'ehgo bi'aa áidoliił.
4 Isdzán doo dabíí bik'ehgo ánát'įįł da le', ndi biką' bik'ehgo: nṉee ałdó' da'áík'ehgo doo dabíí bik'ehgo ánát'įįł da le', ndi bi'aa bik'ehgo.
5 Doo iłch'į' a'nohchį' da, dahagee dáshiṉá' ohkąąhgeeyúgo zhą́ daazhógo ngonoh'aah; áí bikédí'go łaa naht'aash, doo ágáhoht'įįł dayúgo dánko nohwits'í yiká hát'ííníí doo bidag ánoht'ee da doleełhíí bighą Satan nanohwíntaah doleeł.
6 Díí nohwił ch'íńsh'aahíí bighą nohwich'į' yashti', doo bee nohwá ngonsh'aahgo da.
7 Shíí ánsht'eehíí k'ehgo nṉee dawa ałdó' ádaat'eego hasht'į́į́. Áídá' nṉee dała'á ntį́į́gee bi'at'e'ihíí Bik'ehgo'ihi'ṉań bits'ą́'dí' begoz'ąą, ła' nadaaṉeedá' ła'ihíí doo nadaaṉee dago.
8 Áík'ehgo doo nadaaṉee dahíí ła'íí isdzáné itsaa daanliiníí gádaabiłdishṉii, Shíí k'ehgo doo nadaahṉee da ndizhǫǫ.
9 Áídá' na'i'ṉeehíí bich'į' doo ích'idildįh dayúgo, ch'ík'eh nadaach'iṉéh ndizhǫǫ: nach'iṉeehíí shich'į'yúgo doo nłt'éé da ndi na'i'ṉeehíí bidáhzhį' ch'ilį́į́yúgo dánko nant'į' ch'idigháhíí itisgo doo nzhǫǫ da.
10 Áídá' nadaaṉeehíí gádaałdishṉii, doo shíí da, nohweBik'ehń gáyiłṉii, Isdzán biką' yił iłk'ínáot'aash hela':
11 Áídá' yił iłk'ínát'aazh lę́k'eyúgo, daazhógo naghaa le', dagohíí biką' yaa nánódáh: ła'íí nṉee bi'aa yił iłk'ínáot'aash hela'.
12 Ła'ihíí shíí gádaałdishṉii, nohweBik'ehń doo gáṉíí da, Ła' nṉee Christ biláhyú nohwik'isn, bi'aa doo da'odląą da ndi, biką' odláni yił golį́į́go bił dábik'ehyúgo, yó'ayółt'e' hela'.
13 Ła'íí isdzán odláni biką' doo odląą da ndi yił golį́į́go bił dábik'ehyúgo yó'ayółt'e' hela'.
14 Nṉee doo odląą dahíí bi'aa bi'odlą'híí bighą Bik'ehgo'ihi'ṉań bits'ą́'dí'go hakodilṉe'íí bee bich'į' goz'ąą, ła'íí isdzán doo odląą dahíí biką' bi'odlą'híí bighą Bik'ehgo'ihi'ṉań bits'ą́'dí'go hakodilṉe'íí bee bich'į' goz'ąą ałdó': áík'ehgo nohwichągháshé da'ch'odląązhį' bił da'otag doleeł, doo ágát'éé da lę́k'eyúgo doo da'ch'odląązhį' bił da'otag da doleeł ni'.
15 Ła' doo odląą dahíí nádilwod lę́k'eyúgo ch'ík'eh nádilgheed. Christ biláhyú nohwik'isn dagohíí nohwilah, bi'aa dagohíí biką' bits'ą́' ńyááyúgo doo daabihestł'ǫǫ da, áídá' Bik'ehgo'ihi'ṉań, Nkegohen'ą́ą́go nahkai, daanohwiłṉii.
16 Isdzán, ínashood ńlíni, díí baa natsíńkees, ninkááyú niką' dánko hasdábi'didołteeł. Nṉee, ínashood ńlíni, díí baa natsíńkees, ninkááyú ni'aa dánko hasdábi'didołteeł.
17 Nṉee daantį́į́gee Bik'ehgo'ihi'ṉań baa daagodez'ąąhíí k'ehgo hikaah le', nohweBik'ehń bich'į' ánṉiidíí k'ehgo yikísk'eh hikaah le'. Ádishṉiigo ínashood ha'ánáłséh nagozṉilíí dawa baa goni'ą́ą́.
18 Nṉee ła' Bik'ehgo'ihi'ṉań bich'į' ánṉiidá' iłk'idá' círcumcise ábi'delzaa lá née? Áí shidíí doo k'ena'óshdéh nzį da le'. Nṉee ła' Bik'ehgo'ihi'ṉań bich'į' ánṉiidá' doo círcumcise ábi'delzaa da lá née? Áń circumcise ábi'dolṉe' hela'.
19 Circumcise áko'delzaahíí dagohíí doo circumcise áko'delzaa dahíí doo hago'at'éé da, Bik'ehgo'ihi'ṉań yengon'ááníí bikísk'eh ách'ít'ééyúgo zhą́ ílį́į́.
20 Nṉee daantį́į́gee Bik'ehgo'ihi'ṉań bich'į' ánṉiidá' nt'é binasdziid láń shį n'íí dayúweh nayik'í'iziid le'.
21 Ya' nich'į' ánṉiidá' isnáh ńlíni lą́ née? Áí doo nił hago'at'éé da le': ndi ná ch'í'otąą lę́k'eyúgo ch'ínáńdáh.
22 Dahadíń nohweBik'ehń bich'į' ánṉiidá' isnáh nlįį ndi, nohweBik'ehń binadzahgee doo isnáh nlíni at'éé da: áídá' dahadíń bich'į' ánṉiidá' doo isnáh nlįį da ndi, Christ bi'isna' silįį.
23 Łáń izlįįgo nadaanohwi'dehezṉiihi ádaanoht'ee; nṉee zhą́ bi'isna' nádaahdleeh hela'.
24 Shik'ííyú, nohwich'į' ánṉiidá' daanohtįįgee hagot'éégo nohwich'į' goz'ąą lę́k'eyúgo, da'ágádaanoht'eego Bik'ehgo'ihi'ṉań bił daanohłįį le'.
25 K'adíí ch'ikíí doo hwahá nṉéh dahíí baa yashti', doo nohweBik'ehń yegos'aaníí bee da, ndi nohweBik'ehń biłgoch'oba'íí shaa yiné'go shada'ołíígo áshíílaahíí bighą bee yashti'.
26 Nagontł'ogíí bengonyááhíí bighą dahadíń da'at'ééhíí k'ehgo naghaago bá nzhǫǫ shį nsį.
27 Ya' nanṉee née? Hagot'éégoshą' bił k'ínásht'aazh doo ńńzį da. Ya' doo nanṉee da née? Doo isdzán biká díń'įį da le'.
28 Áídá' nńṉaayúgo, doo isíńłsii da; ła'íí na'ilíhn nṉááyúgo doo isiih da. Áídá' hadíí łił nnádaasaaníí ni'gosdzáń biká' nagontł'ogíí bee bich'į' nagoz'ąą doleeł: áí bits'ą́'zhį' daanohwoshtą' hasht'į́į́.
29 Shik'ííyú, goldohgo nohwá ngont'aaníí hileehgo ayą́hágo godziih, nohwiłdishṉiigo ádishṉii: áík'ehgo kodí' godezt'i'go hadíí bi'aa daagolííníí, bi'aa doo daagolį́į́ dahíí k'ehgo ádaat'ee le', bi'aa doo nohweBik'ehń bitisgo yaa natsídaakees dago;
30 Hadíí daachagíí doo daachag dahíí k'ehgo ádaat'ee le', nt'é bighą daachagíí doo itisgo yaa natsídaakees dago; hadíí bił daagozhóóníí doo bił daagozhǫ́ǫ́ dahíí k'ehgo ádaat'ee le'; hadíí nada'iłṉiihíí doo nt'é daabíyééhíí k'ehgo ádaat'ee le';
31 Ła'íí hadíí ni'gosdzáń biká' ágot'eehíí nabik'í'iziidíí, doo áí zhą́ nabik'í'iziidhíí k'ehgo ádaat'ee da le', díí ni'gosdzáń biká' benagowaahíí bech'ígowáhi at'ééhíí bighą.
32 Doo nohwiini' łą́ą́ dago nohwá hásht'į́į́. Hadíń doo naṉee dahíí nohweBik'ehń bich'į' zhiṉéégo ágot'eehíí zhą́ yaa natsekeesgo, nohweBik'ehń hagot'éégo yił goyiłshǫ́ǫ́go áile'íí yaa natsekees:
33 Áídá' nṉee naṉeehíí ni'gosdzáń bich'į' zhiṉéégo ágot'eehíí zhą́ yaa natsekees, hagot'éégo bi'aa yił goyiłshǫ́ǫ́go áile'go yaa natsekees.
34 Isdzán naṉeehíí hik'e isdzán doo naṉee dahíí biłgo doo łełt'ee da. Isdzán doo naṉee dahíí nohweBik'ehń bich'į' zhiṉéégo ágot'eehíí yaa natsekees, hagot'éégo bits'í hik'e biyi'siziiníí godilzįhgo at'éégo áyíłsį doleełgo: áídá' isdzán naṉeehíí ni'gosdzáń bich'į' zhiṉéégo ágot'eehíí yaa natsekees, hagot'éégo biką' yił goyiłshǫ́ǫ́go áile'íí yaa natsekees.
35 Díí daanohwíí nohwá nzhǫǫgo yashti'; doo nohwishjizhgo da, ndi nohwá nłt'ééhíí bighą, doo nakigo nohwiini'go da nohweBik'ehń bá nada'ohsiidhíí bighą.
36 Nṉee ła' bitsi' doo nniiṉéh hát'į́į́ dahíí bighą, doo sitsi' bich'į' nłt'éégo ánsht'ee da, nzį lę́k'eyúgo, ła'íí na'ilíhn bayáńzhį' dahiyaayúgo, ła'íí na'i'ṉeehíí bá nłt'éé nziyúgo, áí doo hago'at'éé da, doo nchǫ'go ánát'įįł da, ch'ík'eh nniiṉéh ndi nzhǫǫ.
37 Áídá' nṉee ła' nłdzilgo tsídezkeezgo, ła'íí doo nt'é daabíni'ąąyúgo, dabíí hát'ííníí yitis nlįįgo, bitsi' doo nniiṉéh dago biini' łayiiláa lę́k'eyúgo nłt'éégo adzaahi at'éé.
38 Áík'ehgo nṉee bitsi' ła' nṉee yaa yinłtį́į́yúgo nłt'éégo adzaa; áídá' doo ła' nṉee yaa yinłtį́į́ dayúgo itisgo nłt'éégo adzaa.
39 Isdzán biką' danihi'ṉáázhį' begoz'aaníí bee łíbi'deztł'ǫǫ, ndi biką' daztsąąyúgo daazhógo naghaa, dabíí hát'ííníí yił niiṉéh doleeł; nohweBik'ehń bił dábik'ehyúgo zhą́.
40 Ndi itsaa nliiníí doo nnaná'ṉáá dayúgo zhą́ bił gozhǫ́ǫ́ shį nsį: Bik'ehgo'ihi'ṉań biSpirit áík'ehgo nashítsiyiłkees shį nsį.


3
1 Iké'yúhíí, shik'ííyú, nohwá da'ohkąąh, nohweBik'ehń biyati'íí dagoshch'į' dahot'éhé nṉee bitah dididlaadgo ya'ihédaanzį doleełgo, akú nohwitahyú ágot'eehíí k'ehgo bá da'ohkąąh;
2 Ła'íí nṉee dabíí zhą́ bik'ehgo ádaat'eehíí, ła'íí doo bik'ehyú ádaat'ee dahíí bits'ą́' nohwide'ṉiił doleełgo bá da'ohkąąh ałdó': nṉee doo dawa bi'odlą' daagolį́į́ da.
3 NohweBik'ehń da'áṉííyú át'éhi nlįį, áń nłdzilgo nasozįįgo ánohwiłsį, ła'íí nchǫ'íí bits'ą́'zhį' ánohwiłsį.
4 Hadíí bee nohwá ndaagosiit'ąąhíí bikísk'eh ádaanoht'ee, ła'íí dayúweh begoldohgo ágádaanoht'ee doleełgo nohweBik'ehń biláhyú nohwaa da'óndlii.
5 NohweBik'ehń nohwijíí dawa bee Bik'ehgo'ihi'ṉań nohwił daanzhǫǫ ánohwiłsį le', ła'íí bidag ádaanoht'eego Christ biba' ádaanoht'eego ánohwiłsį le'.
6 Shik'ííyú, Jesus Christ nohweBik'ehń bizhi' biláhyú nłdzilgo nohwich'į' hahiidziigo gádaanohwiłn'ṉii, Nohwik'isn, ínashood nlíni, doo na'iziid dahíí, nohwił ch'ídaagosiit'aaníí doo yikísk'eh at'éé dahíí bits'ą́'zhį'go ádaanoht'ee.
7 Dánohwíí bídaagonołsį, nohwedaanołt'eego nzhǫǫ: nohwitahyú nahiikaidá' néé nada'idziid ni';
8 Dá doo bich'į' nadaahi'ṉííłé doo hadíń bił da'iidąą da ni'; áídá' tł'é'gee hik'e jįįgee nyeego nada'idziid ni', doo ła' nadaanohwinłtł'og da doleełhíí bighą:
9 Doo nohwá goz'ąą dahíí doo áí bighą ágádaahiit'įį da, ndi nohwedaanolt'ee doleełhíí bighą nohwiṉááłádaahiit'įį ni'.
10 Nohwitahyú nahiikaidá' gádaanohwiłn'ṉii ni', Hadíń doo na'iziid dahíí doọ iyąą da le'.
11 Nohwíí ła' doo nłt'éégo ádaanoht'ee dago nohwa'ikodaandzį, doo nada'ohsiid dago, doo nohwidildoo dahíí nadaanohwinłtł'og ląą.
12 Nṉee ágádaat'eehíí Jesus Christ nohweBik'ehń biláhyú nłdzilgo bich'į' hahiidziigo gádaałn'ṉiigo bidag yádaahiilti', Nłt'éégo nada'ohsiidgo dánohwíí nohwihidáń daahsąą.
13 Nohwíí shik'ííyú, nłt'éégo ádaanoht'eehíí bik'e hohkáh hela'.
14 Díí naltsoosíí biyi' nohwiyati'íí nṉee ła' doo yikísk'eh at'éé dayúgo, áí nṉeehíí dabídaagonohsįgo bits'ą́'zhį' ádaanoht'ee, áí bighą ídaayándzį doleeł.
15 Ágát'éé ndi doo bik'edaadinohṉiihgo baa natsídaahkees da, ndi nohwik'isnhíí k'ehgo bich'į' yádaałti'go bił ch'ídaagonoh'aah.
16 NohweBik'ehń, bits'ą́'dí' iłch'į'gont'ééhíí, dabíí dábik'ehn dawa bee iłch'į' gont'ééhíí nohwiká' áyíłsį le'. Daanohwigha nohweBik'ehn nohwił daanlįį le'.
17 Shíí Paul, Gozhǫ́ǫ́, daanohwiłdishṉiigo dashíí shigan bee k'e'eshchii, díí k'ehgo shinaltsoos dawa biká' daasdzoh: áí k'ehgo k'e'eshchii.
18 Jesus Christ nohweBik'ehń biłgoch'oba'íí daanohwigha bee nohwich'į' goz'ąą le'. Doleełgo at'éé.


12
1 Shik'ííyú, Bik'ehgo'ihi'ṉań biłgoch'oba'híí bighą nádaanohwoshkąąh, dant'éhéta natseedgo Bik'ehgo'ihi'ṉań baa daach'iné'híí k'ehgo nohwíí t'ah daahinohṉaadá' nohwits'íhíí hadaadesdzaago baa daadenoh'aah, áí Bik'ehgo'ihi'ṉań bił gozhǫ́ǫ́, áík'ehgo daadinołsįgo daahohkąąhgo dábik'eh.
2 Díí ni'gosdzáń biká' doo bik'ehyú ágot'ee dahíí doo be'ádaanoht'ee da: áídá' dawa bee nohwinatsekeesíí áníidégo ánálṉe'go łahgo ádaanoht'ee le', áík'ehgo Bik'ehgo'ihi'ṉań nohwá hát'ííníí nłt'éégo at'ééhíí, bił goyiłshóóníí, ła'íí dázhǫ́ nzhooníí bídaagonołsįįh.
3 Bik'ehgo'ihi'ṉań biłgoch'oba'íí biláhyú báyáshti'go shaa godet'ąą; áík'ehgo dała'á notįįgee gádaanohwiłdishṉii, Doo itisgo ídaa daagonohdząągo dała'á notįįgee Bik'ehgo'ihi'ṉań odlą' dahołąągo nohwainé'íí dábik'ehgo ídaa natsídaahkees.
4 Nohwits'í dała'á ndi łąąyú henláá ndi doo dała' dáłełt'eego nada'iziid da:
5 Da'ágát'éégo néé hiidląą ndi its'í dała'á k'ehgo ádaant'ee, Christ bił dała'á daandlįįgo, ła'íí its'í dała'á ndi łąąyú henlááhíí k'ehgo daandlįįgo iłch'odaahii'ṉii.
6 Nt'éhéta Bik'ehgo'ihi'ṉań biłgoch'oba'íí nohwainé'íí iłtah ádaat'ee; Bik'ehgo'ihi'ṉań nohwinkááyú yałti' nohwaa det'ąąyúgo haląą nohwi'odlą' dahołąągo nohwainé'íí dábik'ehgo bee yádaahiilti' le';
7 Ła' bich'odaahii'ṉiigo nohwaa det'ąąyúgo haląą ágánádaahiit'įįł le'; hadíń iłch'ígót'aahgo baa det'ąąyúgo nłt'éégo iłch'ígó'aah le';
8 Hadíń idag yałti'go baa det'ąąyúgo áík'ehgo nṉee yidag yałti' le'; hadíń dawahá nayiṉiihíí doo yaanchį' dago nayiṉiih le'; hadíń dawahá yebik'ehíí nłt'éégo nabi'dinłtł'og le'; ła'íí hadíń ła' yaa ch'oba'íí yaa bił gozhǫ́ǫ́go ánát'įįł le'.
9 Da'aṉii nohwił'ijǫǫ le', doo daazhógo da. Nchǫ'go ágot'eehíí bik'edaadinohṉiih; nzhooníí zhą́ nłdzilgo daahinohtą'.
10 Łił daanohjǫǫ le', iłk'ííyú łił daanjǫǫhíí k'ehgo; daałidinołsigo nṉee ła'íí ntsé sitįįgo ádaanołsį le';
11 Doo nohwił daagoyéé'go nada'ohsiid da; Holy Spirit nohwijíí yuṉe' diltłi'go ádaanohwiłsį le'; nohweBik'ehń bá nada'ohsiid;
12 Nohwádįhyú nłt'ééhíí ndaahóndliihíí bighą nohwił daagozhǫ́ǫ́ le'; nohwiniidaagonłt'ééyúgo bidag ádaanoht'ee le'; dáda'ohkąąh nt'éé le';
13 Bik'ehgo'ihi'ṉań daayokąąhíí hant'é yídįh daanliiníí bitaadaahṉiih; nohwista' nakáhíí baa nohwił daagozhǫ́ǫ́ le'.
14 Nohwik'edaanṉiihíí biyaa gozhǫ́ǫ́ le' daadohṉiigo bá da'ohkąąh; doo yati' bee daahohkáał da.
15 Bił daagozhóóníí dába'ashhah nohwił daagozhǫ́ǫ́ le', ła'íí daachagíí ałdó' dába'ashhah daahchag le'.
16 Dáłełt'eego natsídaahkees. Doo itisgo ádaadisoł'ṉil da, débaagoch'oba'ihíí doo biṉááł ídaadołkąąh da. Doo ídaa natsídaahkees da le'.
17 Dahadíń doo bik'ehyú ádaanohwizlaa dayúgo doo iké'déṉá ágánádaahdle' da. Nṉee dawa binadzahgee dawahá nłt'ééhíí zhą́ baa nahkai le'.
18 Bígonedząą lę́k'eyúgo nṉee dawa nkegohen'ą́ą́go bił daagonohłįį.
19 Shił daanohshóni, hadíń doo bik'ehyú ádaanohwizlaa dayúgo, doo k'enaahné' da, áídá' Bik'ehgo'ihi'ṉań nohwá k'ena'né'íí biba' goz'ąągo ádaagonołsį le': gáṉíígo bek'e'eshchįį, Goyéégo koch'į' godish'aahi ánsht'ee, ík'enashné' ndi at'éé, nohweBik'ehń áṉíí.
20 Áí bighą, nik'enṉiihíí shiṉá' silįįyųgo bá'ńné'; dibá' silįįyúgo tú bá ná'íłsįįh: áík'ehgo ágáńt'įįyúgo bitsit'á' tsiid dahnásííkaahíí k'ehgo ánle'.
21 Nchǫ'íí doo nohwitis hileeh da le', áídá' nłt'ééhíí bee nchǫ'íí bitis daahłeeh.


3
1 Bik'ehgo'ihi'ṉań nohwiTaa ntsoląą bił daanjǫǫ, bichągháshé daanohwiłdi'ṉiigo: ni'gosdzáń biká' nṉee doo bídaagołsį dahíí bighą néé ałdó' doo nohwídaagołsį da.
2 Shił daanohshóni, k'adíí Bik'ehgo'ihi'ṉań bichągháshé daandlįį, hago ádaant'ee doleełíí doo hwahá bígozįįh da: ndi díí bídaagonlzį, áń hiltséhíí bijįį áń ga'ádaant'ee doleeł; da'át'ééhíí k'ehgo daadidiiltséh doleełhíí bighą.
3 Nṉee daantį́į́gee áík'ehgo Jesus yich'į' biini' tédaat'iiyúgo, Jesus dázhǫ́ nzhǫǫhíí k'ehgo nzhǫǫgo ádilzį.
4 Dahadíń doo bik'ehyú át'éé dahíí, Bik'ehgo'ihi'ṉań yegos'aaníí ałdó' doo yee iłsį́ da: doo bik'ehyú ágot'ee dahíí Bik'ehgo'ihi'ṉań yegos'aaníí doo be'ch'ilsį́ dahíí át'éé.
5 Díínko bídaagonołsį, Jesus nohwinchǫ'íí yó'oyidi'aahgo nyáá; ła'íí nchǫ'íí doo ła' ye'at'éé da.
6 Dahadíń áń biyi' nliiníí doo nchǫ'go at'į́į́ da: ła'íí dahadíń nchǫ'go at'ííníí doo hak'i biłtsąą da, doo bígółsį da.
7 Shichągháshé, hadíń nohwich'į' naoch'aa hela': dahadíń da'áígee ánát'įįłíí dábik'ehyú át'éé, Bik'ehgo'ihi'ṉań dábik'ehyú át'ééhíí k'ehgo.
8 Dahadíń nchǫ'go ánát'įįłíí ch'iidn nant'án bits'ą́'dí'hi at'éé; ch'iidn nant'án godeyaadí' godezt'i'go nchǫ'go at'į́į́. Ch'iidn nant'án ánát'įįłíí íídołdįįłhíí bighą Bik'ehgo'ihi'ṉań biYe' nyáá.
9 Dahadíń Bik'ehgo'ihi'ṉań bizhaazhé nliiníí doo nchǫ'go at'į́į́ da; Bik'ehgo'ihi'ṉań ye'at'éhi biyi' nlįįhíí bighą: doo hago'at'éégo nchǫ'go at'į́į́ da, Bik'ehgo'ihi'ṉań bizhaazhé nlįįhíí bighą.
10 Díí Bik'ehgo'ihi'ṉań bichągháshé dagohíí ch'iidn nant'án bichągháshé bee bígózį doleeł: dahadíń doo dábik'ehyú át'éé dahíí, ła'íí doo bik'isn bił nzhǫǫ dahíí doo Bik'ehgo'ihi'ṉań bits'ą́'dí'hi at'éé da.
11 Díí na'goṉi'íí yati' baa gozhóni dantsé daadesots'ąądí' godezt'i'go daadesots'ąąhíí át'éé, daanohwigha łił daanjǫǫgo dábik'eh.
12 Doo Cain k'ehgo ádaant'ee da, nchǫ'i nlįįhń yits'ą́'dí' nlįįgo bik'isn náizesdįį. Nt'é bighą yizes‐hį́į́? Dabíí bi'at'e' nchǫ'dá' bik'isn dábik'ehyú át'ééhíí bighą.
13 Shik'ííyú, ni'gosdzáń biká' nṉee nohwik'edaanṉiihyúgo, doo nohwił díyadaagot'ee da le'.
14 Nohwik'isyú nohwił daanzhǫǫhíí bighą da'itsaah bits'ą́'dí' ihi'ṉaazhį' daasiikaihíí bídaagonlzį. Dahadíń doo bik'isn bił nzhǫǫ dahíí, da'itsaahíí yiyi' golį́į́.
15 Dahadíń bik'isn yik'enṉiihń iłk'idá' nṉee yizes‐hįįhíí k'ehgo at'éhi at'éé: dahadíń nṉee yizes‐hįįhíí 'ihi'ṉaa doo ngonel'ąą dahíí doo yee hiṉaa dago bídaagonołsį.
16 Jesus bi'ihi'ṉa' nohwá nyinné'íí bee Bik'ehgo'ihi'ṉań bił'ijóóníí bídaagonlzį: áík'ehgo néé ałdó' nohwi'ihi'ṉa' nohwik'isyú bá ndaan'né' dábik'eh.
17 Dahadíń ni'gosdzáń biká' be'ihi'ṉaahíí dawa yígoyiłį́į́dá', bik'isn tét'iyéégo yígółsį ndi doo yaa ch'oba' dayúgo, hagot'éégo Bik'ehgo'ihi'ṉań bił'ijóóníí bijíí biyi' golį́į́?
18 Áídá' shichągháshé, da'aṉiigo łił daanjǫǫgo iłch'odaahi'ṉii le', doo daazhógo ádaan'ṉiigo da, doo daazhógo baa nadaagohiilṉi' da.
19 Díí bee da'aṉii ágot'eehíí bits'ą́'dí' daandlįįgo bídaagonlzį doleeł, ła'íí Bik'ehgo'ihi'ṉań binadzahgee nohwijíí biyi' nkegohen'ááníí begoz'ąą doleeł.
20 Nohwijíí yuṉe' doo bik'ehyú ádaant'ee da daandzįyúgo, Bik'ehgo'ihi'ṉań nohwijíí bitisgo at'ééhíí dawa yígółsį.
21 Shił daanohshóni, nohwijíí yuṉe' dábik'ehyú ádaant'eehíí bídaagonlzįyúgo, Bik'ehgo'ihi'ṉań binadzahgee doo ńdaahiildzid da.
22 Áík'ehgo nt'éhéta bídaahónkeedíí nohwaa yiné', ngon'ááníí bikísk'eh ádaant'ee, ła'íí dábił bik'ehyú ádaant'eehíí bighą.
23 Díínko ngon'áni at'éé, BiYe', Jesus Christ, daahohdląą le', ła'íí łił daanohjǫǫ le', Bik'ehgo'ihi'ṉań nohwá ngon'ą́ą́híí k'ehgo.
24 Hadíń Bik'ehgo'ihi'ṉań ngon'áni yikísk'eh at'ééhń, Bik'ehgo'ihi'ṉań biyi' golį́į́, ła'íí Bik'ehgo'ihi'ṉań yiyi' golį́į́. Holy Spirit nohwaa daizné'íí bee Bik'ehgo'ihi'ṉań nohwiyi' golį́į́go bídaagonlzį.


4
1 Christ bits'í bee nohwá biniigodelzaahíí k'ehgo nohwíí ałdó' binatsekeesíí k'a'at'éégo nohwinatsekeesíí ádaahłe'go nohwíí ałdó' bá nohwiniigodilṉe'go dábik'eh: hadíń bits'í bee biniigodelzaahíí nchǫ'íí yits'ą́' ńyáá;
2 Áík'ehgo neheṉa'zhį' kots'í zhiṉéégo nchǫ'i ánádaat'įįłíí doo yaa biini' da, áídá' Bik'ehgo'ihi'ṉań hát'ííníí zhą́ ánát'įįłgo yaa biini' doleeł.
3 Bik'ehgo'ihi'ṉań doo daayokąąh dahíí bił daanzhǫǫgo ánádaat'įįłhíí k'ehgo ánádaahiit'įįł n'íí ąął bech'ígóyáá; díínko be'ánádaahiit'įįł ni': nchǫ'íí doo bich'į' t'ąązhį' ádaant'ee da ni', nohwits'í zhiṉéégo nchǫ'íí zhą́ hádaahiit'įį ni', nohwił nádaagodeyis ni', da'iidląągo daagodnlch'aad ni', da'iidląągo nohwił daagonedlįį ni', ła'íí da'ílínéhíí daahohiikąąh ni':
4 Bił nchǫ'go ánádaaht'įįł n'íí, k'adíí nchǫ'go ánádaat'įįłyú doo bił aanáhkeeł dahíí bighą nohwída'iłtah:
5 Bik'ehgo'ihi'ṉań, nṉee daahiṉaahíí hik'e nanezna'íí biłgo iłk'idá' yaa yałti'go siziiníí, biṉááł áí nṉeehíí ánádaat'įįł n'íí dabíí ídaa nadaagolṉi' doleeł.
6 Nṉee nanezna' n'íí t'ah daahiṉaadá' nt'é bighą yati' baa gozhóni bee bich'į' ya'ííti'? Yati' baa gozhóni daayodląągo biyi'siziiníí Bik'ehgo'ihi'ṉań yił daadoleełhíí bighą, dabíntsédá' góyéégo bándaagost'ąą ndi.
7 Ágot'eehíí dawa k'ad bengoṉáh: áí bighą nohwiini' daagolį́į́go, ídaa daagonohdząągo da'ohkąąh le'.
8 Díínko itisgo begoz'áni, dázhǫ́ łił daanohjǫǫ le': ił'ijóóníí nohwitah begoz'ąąyúgo, ła' ni'iłsiih ndi nohwił'ijóóníí áí bee bił ya'istsooz.
9 Iłdeṉáágo hasta' nahkáh, doo bik'e daashołch'iigo da.
10 Nṉee bána'iziidíí nt'é bíyééhíí yá yiṉádéz'įįgo yita'iṉiihíí k'ehgo Bik'ehgo'ihi'ṉań biłgoch'oba'íí dała'á daanotįįgee nohwaa daizné'íí iłtah ádaat'eehíí bee łił ch'odaahṉiih.
11 Nṉee ła' yałti'yúgo, Bik'ehgo'ihi'ṉań bits'ą́'dí'íí zhą́ yee yałti' le'; nṉee ła' ich'oṉiiyúgo, Bik'ehgo'ihi'ṉań nłdzilgo ábíłsįgo ich'oṉii le': Jesus Christ biláhyú Bik'ehgo'ihi'ṉań ba'ihégosį doleełgo, áń dázhǫ́ ba'ihégosį le', ła'íí dawa yebik'eh le', doo ngonel'ąą dayú dahazhį'. Doleełgo at'éé.
12 Shił daanohshóni, nohwi'odlą' bee bígodzįįhgo nanohwíńtaahi nyé'i bee nohwich'į' godeyaayúgo, dilidgo nṉiihíí k'ehgo, doo nohwił díyadaagot'ee da le', doo ágondzįįyú bee shich'į' ágodzaa doo daanohsį da le':
13 Ndi Christ biniigodelzaagee nohwíí ałdó' itah daanohłįįhíí bighą nohwił daagozhǫ́ǫ́ le'; áík'ehgo áń bits'ą́'idindláádíí ch'í'ṉah alzaago dázhǫ́ nohwił daagozhǫ́ǫ́ doleeł.
14 Christ bizhi'híí bighą nchǫ'go nohwaa yádaach'iłti'yúgo, nohwá gózhóni at'éé; Bik'ehgo'ihi'ṉań biSpirit, bee bits'ą́'idindláádíí, nohwiká'zhį' nlįįhíí bighą: nchǫ'go nohwaa yádaałti'íí Bik'ehgo'ihi'ṉań nchǫ'go yaa yádaałti', áídá' nohwich'į' zhiṉéégo Bik'ehgo'ihi'ṉań dázhǫ́ ba'ihégosį.
15 Áídá' nohwiniidaagonłt'ééyúgohíí, nṉee naiłtseedíí doo daanohłįįgo da le', in'įįhíí dagohíí nchǫ'go at'ííníí, dagohíí doo bidildoo dahíí nabinłtł'ogíí ałdó' doo daanohłíígo da le'.
16 Áídá' nṉee ła' Christ yodląąhíí bighą biniigonłt'ééyúgo doo yik'e ídaayándzį da le'; áídá' áí bighą Bik'ehgo'ihi'ṉań ya'ihénzį le'.
17 Bik'ehgo'ihi'ṉań nṉee yándaago'aah doleełíí biká' ngonyáá, bichągháshéhíí dantsé begodigháh: dantsé nohwegodeyaa lę́k'eyúgo, nṉee Bik'ehgo'ihi'ṉań baa nłt'éégo na'goṉi'íí doo yikísk'eh ádaat'ee dahíí hagot'éégoshą' bendaagoṉáh doleeł?
18 Nṉee dábik'ehyú ádaat'éhi nyeego hasdákai lę́k'eyúgo, áídá' nṉee doo daagodnłsį dahíí ła'íí nchǫ'go ádaat'iiníí hagoshą' ádaaṉe'?
19 Áík'ehgo Bik'ehgo'ihi'ṉań hát'į́į́go biniidaagonłt'ééhíí nzhǫǫgo ánádaat'įįłgo biyi'siziiníí Bik'ehgo'ihi'ṉań yaa daide'aahgo biṉádaadéz'įį le', áń dawa áyíílaahíí ła'íí da'áṉííyú át'éhi nlįį.


14
1 Ił ijóóníí be'ádaanoht'eego biká hádaaht'įį, ła'íí Holy Spirit bits'ą́'dí' kaa hi'né'íí hádaaht'įį, ndi Bik'ehgo'ihi'ṉań nohwinkááyú yałti'íí itisgo hádaaht'įį.
2 Hadíń Holy Spirit binkááyú yati' doo bígózį dahíí yee yałti'íí doo nṉee yich'į' yałti' da, ndi Bik'ehgo'ihi'ṉań zhą́ yich'į' yałti': nṉee doo ła' yígółsį dago; áídá' doo bígózį dahíí biyi'siziiníí yee yaa yałti'.
3 Áídá' hadíń Bik'ehgo'ihi'ṉań binkááyú yałti'íí nṉee yich'į' yałti', nṉee bi'odlą' nłdzilgo áile' doleełgo, ła'íí yidag yałti'go, ła'íí yił goyiłshǫ́ǫ́go ánádaahidle'go.
4 Hadíń yati' doo bígózį dahíí yee yałti'íí dabíí bi'odlą' nłdzilgo áile', áídá' Bik'ehgo'ihi'ṉań binkááyú yałti'íí ínashood ha'ánáłséhíí bi'odlą' nłdzilgo ádaile'.
5 Daanohwigha Holy Spirit nohwinkááyú yati' doo bígózį dahíí yee yałti'go hádaanohwisht'įį, ndi Bik'ehgo'ihi'ṉań nohwinkááyú yałti'íí itisgo nohwá hásht'į́į́: hadíń Bik'ehgo'ihi'ṉań binkááyú yałti'íí hadíń yati' doo bígózį dahíí nt'é ṉiigo aṉííhíí yaa nanágolṉi'yúgo zhą́ nłt'éé, ínashood ha'ánáłséhíí bi'odlą' nłdzilgo áile' doleełhíí bighą.
6 Shik'ííyú, Holy Spirit shinkááyú yati' doo bígózį dahíí yee yałtigo nohwaa níyááyúgo, doo nt'é bígonołsįįh at'éé da, Bik'ehgo'ihi'ṉań shił ch'í'ṉah áyíílaahíí nohwił ch'í'ṉah ádaashłe'yúgo zhą́, dagohíí bígonsįhíí nohwił nagoshṉi'yúgo zhą́, dagohíí Bik'ehgo'ihi'ṉań shinkááyú yałti'yúgo zhą́, dagohíí nohwił ch'ígonsh'aahyúgo zhą́.
7 Be'idaadot'áłé, áí tsįsólta ła'íí béshts'ǫǫséta, doo daahiṉaa da ndi áṉííhíí dits'ag, áídá' doo áígee aṉíí dayúgo, hagot'éégo nt'é idot'áłéhíí bídaagoch'iłsį?
8 Ła'íí silááda bibéshdilwoshé doo áígee aṉíí dayúgo, hadíńshą' nagonłkaadhíí bighą iłch'į'ídidle'?
9 Nohwihíí ágádaanoht'ee, yati' doo bígózį dahíí bee yádaałti'yúgo, hagot'éégo nt'é daadohṉiihíí yádaagołsį doleeł? Daazhógo da'ilįįzhį' yádaałti'.
10 Ni'gosdzáń biká' yati' iłtah at'éégo doo áłch'ídé da shą' ndi, dawa bígózįgo yádaałti'.
11 Áík'ehgo yati' doo bígonsį dayúgo, nṉee áṉííhíí nṉee łahgo hadaazt'i'híí k'ehgo bich'į' ánsht'ee doleeł, ła'íí da'áík'ehgo shich'į' at'éé doleeł.
12 Áík'ehgo nohwíí Holy Spirit bits'ą́'dí' kaa hi'né'íí dázhǫ́ hádaaht'įįgo, ínashood ha'ánáłséhíí bi'odlą' nłdzilgo ádaile'íí itisgo hádaaht'įį, áík'ehgo bee nada'ohsiid.
13 Áík'ehgo hadíń Holy Spirit binkááyú yati' doo bígózį dahíí yee yałti' lę́k'eyúgo, nt'é ṉiigo aṉííhíí yaa nanágolṉi'híí bighą okąąh le'.
14 Yati' doo bígózį dahíí bee oshkąąh lę́k'eyúgo, shiyi'siziiníí okąąh ndi nt'é dishṉiigo ádishṉiihíí doo bígonsį dago, doo shiini' bee oshkąąh da.
15 Hagolá ashṉe' áídá'? Shiyi'siziiníí bee oshkąąh, ła'íí bígonsįgo oshkąąh ałdó'; shiyi'siziiníí bee idish'aał, ła'íí bígonsįgo ałdó' idish'aał.
16 Dagohíí niyi'siziiníí zhą́ bee Bik'ehgo'ihi'ṉań ba'ihénńzįyúgo, nṉee Christ doo hwahá nłt'éégo yígołsįįd dahíí onkąąhgo ánṉiihíí doo yígółsį dadá', hagot'éégo, Da'aṉii doleełgo at'éé, ṉii doleeł?
17 Nłt'éégo ihénńzįgo onkąąh ndi nidits'agíí doo bich'odaasíńṉi' da.
18 Daanohwigha nohwitisgo Holy Spirit shinkááyú yati' doo bígózį dahíí yee yałti'go Bik'ehgo'ihi'ṉań ba'ihénsį:
19 Ágát'éé ndi ínashood ha'ánáłséhgee goneznán doo náhóltag dayú yati' doo bígózį dahíí bee yashti'shą' ndi, yati' ashdla' yídaagołsiníí nṉee ła' bee bił ch'ígonsh'aahíí bighą bee yashti'íí itisgo shił nłt'éé.
20 Shik'ííyú, nohwił ídaagozį zhiṉéégo doo chągháshé k'ehgo zhą́ be'ádaanoht'ee da le': áídá' nchǫ'íí zhiṉéégo mé'híí k'ehgo be'ádaanoht'ee, nohwił ídaagozį zhiṉéégo nṉee báyáń daasilįįhíí k'ehgo be'ádaanoht'ee le'.
21 Bik'ehgo'ihi'ṉań yegos'aaníí biyi' gáṉíígo bek'e'eshchį́į́, Nṉee biyati' łahgo at'éhi, ła'íí nṉee nanidí'íí biyati' bee díí nṉeehíí bich'į' yashti' doo; ágát'éé ndi doo daashidits'ag da doleeł, ṉii, nohweBik'ehń.
22 Áík'ehgo Holy Spirit binkááyú yati' doo bígózį dahíí godiyįhgo be'ígóziníí át'éé, áí da'odlaaníí doo bá alzaa da, áídá' doo da'odląą dahíí bá alzaa: ndi Bik'ehgo'ihi'ṉań binkááyú yati'íí doo da'odląą dahíí doo bá alzaa da, áídá' da'odlaaníí bá alzaa.
23 Áík'ehgo ínashood dawa íła'adzaadá' dawa yati' doo bígózį dahíí yee yádaałti' lę́k'eyúgo, ła'íí nṉee ła' Christ doo hwahá nłt'éégo yídaagołsįįd dahíí, dagohíí doo da'odląą dahíí hah'ákaiyúgo, Nohwiini' ádaadįh, daanohwiłṉii doleeł go'į́į́.
24 Áídá' dawa Bik'ehgo'ihi'ṉań binkááyú yádaałti' lę́k'eyúgo, ła' nṉee doo odląą dahíí, dagohíí Christ doo hwahá nłt'éégo yígołsįįd dahíí hah'ayááyúgo, binchǫ'íí bił ch'í'ṉah áile', ła'íí yá'iti'íí yidezts'ąąhíí bighą ídinél'įį doo:
25 Áík'ehgo bijíí biyi' nainł'į' n'íí ch'í'ṉah áyíílaago, Bik'ehgo'ihi'ṉań yich'į' hishzhiizhgo yokąąh doleeł, Da'aṉii Bik'ehgo'ihi'ṉań nohwił nlįį lá, ṉiigo.
26 Hagolá ádaahṉe' áídá', shik'ííyú? Íła'ánáht'įįhgee daanohtįįgee ła' ido'aał, ła' iłch'ígó'aah, ła' Holy Spirit binkááyú yati' doo bígózį dahíí yee yałti', ła' bił ch'í'ṉah ágólzįgo yaa nagolṉi', ła' yati' doo bígózį dahíí nt'é ṉiigo aṉííhíí yaa nanágolṉi'. Áí dawa ínashood nłdzilgo nazįį doleełhíí bighą ánádaaht'įįł le'.
27 Nṉee ła' yati' doo bígózį dahíí yee yádaałti' lę́k'eyúgo, naki dagohíí taalt'éégo zhą́ begoz'ąą, áí bitisgo dah, dáłiké'go yádaałti' le'; ła'íí nt'é ṉiigo aṉííhíí dała'á yaa nanágolṉi' le'.
28 Áídá' nt'é ṉiigo aṉiihíí yaa nanágolṉi'íí doo hak'i dayúgo, doo yádaałti' dago nłt'éé, ha'ánázéh yuṉe', ích'į' yádaałti'go zhą́, ła'íí Bik'ehgo'ihi'ṉań yich'į' yádaałti'go nłt'éé.
29 Bik'ehgo'ihi'ṉań binkááyú yádaałti'íí naki dagohíí taalt'éégo yádaałti' le', ła'ihíí nt'é daaṉiigo yádaałti'íí yaa natsídaakees le'.
30 Ła' itah dahsdaahíí nt'éhéta Bik'ehgo'ihi'ṉań bits'ą́'dí' bił ch'í'ṉah alzaayúgo, dantsé yałti'íí dant'éheego at'éé le'.
31 Áík'ehgo daanohwigha Bik'ehgo'ihi'ṉań nohwinkááyú yałti'íí nohwá bił ch'í'otąą, dáłiké'go, daanohwigha bídaagonoł'aah doleełgo, ła'íí daanohwigha nohwił daagoyiłshǫ́ǫ́ doleełgo.
32 Bik'ehgo'ihi'ṉań binkááyú yádaałti'íí ídaa daagodząągo dábik'eh.
33 Godikishíí doo Bik'ehgo'ihi'ṉań bits'ą́'dí'hi at'éé da, áídá' nkegohen'ááníí zhą́, Bik'ehgo'ihi'ṉań bá hadaadeszaahíí, ínashood daanliiníí, ha'ánáłséhgee ágágot'ee.
34 Ha'ánázéh yuṉe' isdzáné dant'éheego ádaat'ee le': doo ákóṉe' yádaałti' dago bágoz'ąą; da'dits'ago bágoz'ąą, begoz'aaníí ałdó' áṉííhíí k'ehgo.
35 Dant'éhéta yídaagoł'aah hádaat'įįyúgo yił nadaanṉeehíí gowąyú nayídaadiłkid le': isdzáné ha'ánázéh yuṉe' yádaałti'yúgo bik'e ídaayágosį.
36 Ya' ádishṉiihíí doo nohwił dábik'eh da née? Ya' Bik'ehgo'ihi'ṉań biyati'íí nohwíí nohwits'ą́'dí' begodeyaahi daanohsį née? Dagohíí dánohwízhą́ nohwaa hi'né'i daanohsį née?
37 Nṉee ła' Bik'ehgo'ihi'ṉań shinkááyú yałti', dagohíí Holy Spirit be'ánsht'ee nzįyúgo, nohwich'į' k'e'eshchiihíí nohwe Bik'ehń yegos'ánihi at'ééhíí yígółsį doleeł.
38 Ła' nṉee díí doo yígółsį hát'į́į́ dahíí, dayúwehégo doo yígółsį da le'.
39 Áík'ehgo shik'ííyú, Bik'ehgo'ihi'ṉań nohwinkááyú yałti'íí dázhǫ́ hádaaht'įį, ła'íí Holy Spirit nohwinkááyú yati' doo bígózį dahíí bee yałti'íí dah doo daabiłdohṉii da.
40 Ha'ánázéh yuṉe' doo godikish dago ła'íí iłch'į'daagodinołsįgo goz'aaníí k'ehgo ánádaaht'įįł le'.